TURINYS

1. Bendrosios nuostatos.

2. Ikimokyklinio ugdymo programos principai.

3. Ikimokyklinio ugdymo programos tikslas ir uždaviniai.

4. Ugdymo turinys, metodai ir priemonės.

5. Ugdymo pasiekimai ir jų vertinimas.

6. Naudotini šaltiniai.

7. Literatūra.

PATVIRTINTA

Lopšelio-darželio direktoriaus

2007m. birželio 29d.

įsakymu Nr. V-57

**1. Bendrosios nuostatos**

 **Ikimokyklinio ugdymo programos teikėjas -**

 Marijampolės vaikų lopšelis – darželis „Rūta“ (toliau darželis) yra biudžetinė Marijampolės savivaldybės įstaiga, turinti juridinio asmens teises.

 Lopšelio – darželio adresas – LT 68255 Marijampolė, Draugystės 5a., tel. 8 -34375615, elektroninis paštą ldruta@gmail.com

 Ugdymo kalba – lietuvių.

 Ikimokyklinė įstaiga dirba 10,5 val.(nuo 7.00 val. iki 17.30 val.). Pailgintos darbo dienos grupės darbą pradeda nuo 6.30 val. ir baigia 19.30 val.

 Marijampolės vaikų lopšelio – darželio grupėse vaikai ugdomi nuo 2 (išimties atveju jaunesni) iki 7 metų. Įstaigoje vykdomas:

 Ankstyvasis ugdymas – 2 (1,5) -3 m.;

 Ikimokyklinis ugdymas –3-6 m.;

 Priešmokyklinis ugdymas –6-7 m.

 Marijampolės vaikų lopšelis – darželis savo veiklą grindžia Lietuvos respublikos švietimo įstatymu ir kitais ikimokyklinį ir priešmokyklinį ugdymą reglamentuojančiais teisės aktais, LR Konstitucija, LR švietimo įstaigų, biudžetinių įstaigų ir kitais įstatymais, Vaiko teisių konvencija, LR Vyriausybės nutarimais, Švietimo ir mokslo ministerijos norminiais aktais, Lietuvos higienos norma HN 75:2002 „Ikimokyklinio ugdymo įstaigos. Higienos normos ir taisyklės“, steigėjo ir jo institucijų teisės aktais, lopšelio - darželio nuostatais, vidaus darbo tvarkos taisyklėmis.

 **Vaikai ir jų poreikiai.**

 Papildomos veiklos vaikų gebėjimų ugdymui (keramika, dailė, Lego dacta, folklorinis ansamblis);

 Lopšelyje-darželyje veikia ankstyvojo amžiaus grupės, grupės 3-4 metų amžiaus vaikams, 4-5 metų amžiaus vaikams, grupės 5-6 metų amžiaus vaikams ir priešmokyklinio ugdymo grupės (pagal tėvų poreikius viena iš jų formuojama vaikams nelankiusiems ikimokyklinės įstaigos).

 Darželį lanko apie 240 vaikų iš pasiturinčių ir vidutines pajamas turinčių šeimų. Taip pat kitų tautybių, grįžusių iš užsienio, socialiai remtinų šeimų vaikai. Lopšelyje – darželyje yra vaikų su specialiaisiais poreikiais, integruotų į bendrojo ugdymo turinio vaikų grupes. Spec. Poreikių vaikams, turintiems kalbos ir komunikacijos sutrikimų, pagalbą teikia logopedas.

 Vaikai jaučiasi saugūs, daug juda, žaidžia, bendrauja su bendraamžiais, būna kolektyve, perima kitų vaikų patirtį, išlaiko individualumą, išsaugoja savąjį „aš“. Vaikams sudarytos sąlygos rinktis veiklą pagal pomėgius, individualius gebėjimus, lavėti tiek, kiek kiekvienas turi prigimtinių jėgų ir galimybių.

 Įstaigoje pasirinkta tinkama ugdymo metodika. Ugdymo turinys, ugdymo proceso organizavimas orientuotas į vaiko poreikius. Ikimokyklinėje įstaigoje diegiamos ugdymo turinio naujovės, vaikų individualių gebėjimų ugdymui, vaikų emocinei bei socialinei patirčiai įgyti užtikrinamas vaikų spontaniškas bei auklėtojos inspiruotos veiklos santykis. Pasirinkta kompleksinio ugdymo sistema teikia optimalias sąlygas ugdymo tikslų realizavimui per ikimokyklinukams būdingą veiklą, pačių vaikų patyrimą ir išgyvenimus. „Kodėlčiukų“ grupė dirba laikantis Valdorfo pedagogikos nuostatų.

 **Pedagogų pasirengimas.**

 Įstaigoje dirba 23 pedagoginiai darbuotojai. Pedagoginių darbuotojų kvalifikacija yra lemiantis veiksnys užtikrinant lopšelio – darželio ugdymo kokybę. Programą įgyvendina 13-ka ikimokyklinio ugdymo kvalifikuotų specialisčių, 3- meninio ugdymo specialistės, logopedė.

 Visos pedagogės atestuotos: meninio ugdymo pedagogei suteikta muzikos mokytojos-metodininkės kategorija, trims pedagogėms suteikta auklėtojų-metodininkių, kitoms auklėtojoms-vyresniųjų auklėtojų kvalifikacinės kategorijos. 4 pedagogai yra priešmokyklinio ugdymo, ikimokyklinio ugdymo kokybės pokyčių vertinimo ar ikimokyklinio ugdymo vidaus audito konsultantai.

 **Įstaigos savitumas, filosofinė kryptis.**

 Ši programa parengta vadovaujantis įstaigos sukaupta patirtimi kurios filosofinis pagrindas-humanistinės krypties psichologų ir pedagogų C.Rogers, A.Maslow, R.Steiner idėjos. Remiantis minėtų autorių teorijomis, šioje programoje išryškinama tai, kad ikimokyklinio amžiaus vaikų gebėjimai, meninė veikla kompleksiškai vysto įvairius vaiko pojūčius, skatina visų vaiko kompetencijų plėtrą, ugdo teigiamas vaiko asmenybės savybes.

 Pedagoginio proceso pagrindas-pedagogių ir ugdytinių sąveika. Ugdymas bus sėkmingas, jei dvasingi, humaniški ugdytojai sukurs aplinką, skatinančią visapusišką ugdytinių vystymąsi bei individualybės raišką.

 Į kiekvieną vaiką reikia žiūrėti kaip į unikalią pasaulio būtybę, kuriančią, kenčiančią, išgyvenančią ir besidžiaugiančią. Nauja visuomenė gali būti sukurta, tik sąlygojant žmonių elgesį norima linkme.

 Mūsų vaikai- vartai į ateitį. Todėl šiandien reikia vaikus ugdyti taip, kad juose skleistųsi tradicijas pranokstantys jų gebėjimai ir jie taptų kultūrinės pažangos pradininkais.

 Amerikiečių psichologas L.S.Holingvortas teigė, kad ypatingi gebėjimai gali pasireikšti įvairiose srityse ir atsiskleisti kur kas anksčiau, negu vaikai pradeda lankyti mokyklą, todėl jis akcentavo poreikį kuo anksčiau atpažinti vaikų gebėjimus ir juos ugdyti.

 Pasitelkę šias mintis esame suformavę darželio bendruomenės **nuostatą**: reikia ugdyti kiekvieną vaiką, pastebėti ypatingą tik jam būdingą, intelekto savybių derinį, o pastebėjus ugdyti papildomai, ugdyti taip, kad jis labiausiai išreikštų jam gamtos duotas galimybes.

 Pasak mokslininkės W.C. Word kūrybingi vaikai nuo kitų skiriasi ne tik sugebėjimais bet ir motyvacijos ypatumais, anksti išryškėjusiais pastoviais ir giliais interesais. Jie labiau pasitiki savimi yra savarankiškesni, jų interesai platesni.

 Šiam tikslui realizuoti darželyje įkurtos papildomos patalpos: Dailės, Keramikos ir Lego studijos, Senolių gryčia, Valdorfo grupė.

 **Įstaigos vertybių sistema:** vaikų kultūra; aplinkos saugumas ir estetika; įstaigos mikroklimatas; tradicijos; įvaizdis; atvirumas naujoms idėjoms, pokyčiams; individualių gebėjimų ugdymas, kūrybiškumas.

 Tradicijos. Švenčiamos kalendorinės liturginės šventės: Advento vakarojimai, Kalėdos, Užgavėnės Trijų Karalių viešnagė, Velykos. Tradicinės šventės: Rugsėjo 1-osios šventė, Dėdės Derliaus šventė, Kaziuko mugė, Gandro šventė, Papūgėlių diskotekos, Madų šou, Vasaros sutiktuvės ir palydos. Tradiciniai renginiai: trijų kartų vakarojimai (vaikai-tėvai-seneliai),Sveikatingumo dienos(vieną kartą mėn.), Diskotekos (vieną kartą per mėn.) ir kt. Reguliariai vyksta įvairios vaikų darbų parodos bei LR valstybinių atmintinų dienų renginiai. Tradicijas kuria ir puoselėja visa bendruomenė.

 **Regiono savitumas.**

 Vaikų lopšelis-darželis „Rūta“ įsikūręs pirmajame miesto mikrorajone. Darželis ribojasi su J.Totoraičio vidurine mokykla, vaikų biblioteka, baseinu. Netoli yra traukinių stotis, autobusų stotis, „Smalsučio“ pradinė mokykla. 2001 metais miesto savivaldybės sprendimu lopšeliui-darželiui suteiktas ūkinis-finansinis savarankiškumas. Darželis yra Marijampolės kolegijos bazinė įstaiga. Ji yra atvira visuomenei. Bendravimo kultūra pasireiškia tarpusavio pagarba, geranoriškumu ir mokėjimu susitarti. Pedagogai pagarbiai ir geranoriškai bendrauja su ugdytinių tėvais. Kai kuriose darželio šventėse dalyvauja mikrorajono gyventojai

 Sudarytos sutartys su J.Totoraičio vid. Mokykla, „Smalsučio“ pradine mokykla; lopšeliais- darželiais „Šypsenėlę“, „Nykštukas“; KKC, Dailės mokykla, Vilkaviškio lopšeliu-darželiu „Buratinas“. Turiningai bendradarbiaujama su miesto vaikų biblioteka. Palaikomi ryšiai su Marijampolės švietimo įstaigomis, su respublikos ikimokyklinėmis įstaigomis, savivaldybės administracijos skyriais,

 **Tėvų ir vietos bendruomenės poreikiai.**

 Įstaigos bendruomenėje formuojamas teigiamas požiūris į vaiko fizinę, protinę, meninę, pažintinę veiklą, savarankiškumą, saviraišką, deramą vaiko socializaciją ir tinkamą pasirengimą perėjimui į aukštesnę ugdymo(si) pakopą-priešmokyklinį ugdymą(si).

 1998 metų apklausos duomenimis 175 tėvai pasiūlė organizuoti papildomas dailės, keramikos, Lego, šokio veiklas. Tėvai aktyviai remia ir palaiko įstaigos individualių gebėjimų ugdymo kryptį. Jie pageidauja, kad vaikai, lankantys ikimokyklinę įstaigą, būtų ugdomi įvairiapusiškai, būtų ugdomi jų individualūs gebėjimai, bei kitos sėkmingai vaiko tolimesnei veiklai būtinos kompetencijos.

 Atsižvelgiant į vaikų gebėjimus, bei suderinus su tėvais vaikai nukreipiami į keramikos, dailės, konstrukcinio mąstymo, folklorinio meno papildomas veiklas.

 Tam kad patenkintume tėvų lūkesčius ir vaikas norėtų eiti į darželį auklėtojos ieško įdomesnių veiklos formų, atsižvelgdamos į savo gebėjimus, vaikų poreikius jos ruošia ilgalaikius ir trumpalaikius grupių projektus.

 Tėvai tikisi, jog mūsų įstaigos pedagogai bendradarbiaus ugdant vaikus ir užtikrins kokybišką ugdymą modernioje, kūrybiškoje, saugioje ir sveikoje ugdymo aplinkoje.

**2. Ikimokyklinio ugdymo programos principai**

Visa įstaigos veikla bei ugdymo turinys orientuoti į:

 - vaikų amžiaus tarpsnio ypatumus;

 - individualių gebėjimų ugdymą;

 - specialiuosius vaikų poreikius;

 Demokratiškumo – lygiavertė vaiko ir suaugusiojo partnerystė, sąveika kai aktyvus vaikas ir ugdytojas orientuojasi į vaiką kaip į asmenybę. Šeimos ir pedagogų sąveika grindžiama tėvų ir pedagogų iniciatyvų derinimu, partnerystės plėtojimu, tėvų ir visuomenės pedagoginiu švietimu.

Prieinamumo – ugdymo turinys sudarytas atsižvelgiant į vaikų amžių, patirtį, jų gebėjimus ir galimybes, fizines ir dvasines savybes, raiškos būdus, individualius poreikius ir polinkius. Ugdymo turinyje daug dėmesio skiriama vaikų veiksenai, kurią pasirenka patys vaikai. Vaikams suteikiamos galimybės bendrauti su suaugusiais ir bendraamžiais, įgyti pasitikėjimo savimi.

Individualizavimo – vaikai ugdomi atsižvelgiant į individualias jų savybes, ugdymo šeimoje tradicijas ir vaikų patirtį, taikant individualaus ugdymo ir ugdymo nedidelėmis grupelėmis formas, atsižvelgiant į kiekvieno vaiko galias, nes kiekvienas vaikas auga savo tempu, turi savo patirtį, individualius pasaulio pažinimo būdus, savo gyvenimo ritmą.

Meniškumo – ugdymo turinys sudarytas meninę veiklą integruojant į kitas ugdymo veiklas, aktualizuojant meninio ugdymo ir ugdymo menu kryptis, plėtojant ugdomąją įtaką vaiko jausmams, dvasinėms vertybėms, nuostatoms, protiniams, socialiniams, kultūriniams gebėjimams.

Lankstumo ir integralumo – pateikiama informacija organizuojama taip, kad ugdomąją medžiagą, jos suvokimo būdus būtų lengva individualizuoti, paliekama erdvė vaiko idėjoms. pažintinės veiklos turinys įgyvendinamas pasirenkant integruojančias temas, idėjas, ieškant sąsajų su kitų ugdymo sričių turiniu.

Tęstinumo – užtikrinamos kiekvienam vaikui vienodos galimybės įgyti pradinius įgūdžius, gebėjimus, nuostatas ir suteikiamos palankios visiems vaikams galimybės ugdytis, pasirengti mokyklai.

**3. Ikimokyklinio ugdymo programos tikslas ir uždaviniai**

 **Tikslas -** atsižvelgiant į pažangiausias mokslo ir visuomenės raidos teorijas, kurti sąlygas padedančias vaikui tenkinti prigimtinius, kultūros, taip pat ir etninius, socialinius, pažintinius poreikius.

 **Uždaviniai:**

 1. Modernizuoti ir kurti ugdymo(si) aplinką, kuri skatintų vaikus judėti, aktyviai veikti, pažinti ir atrasti, užtikrinti saugias ir sveikas ugdymo(si) sąlygas, emocinę gerovę.

 2. Ugdyti vaiko kūrybiškumą ir estetines nuostatas, skatinti meninę saviraišką ir siekti, kad vaikas išgyventų kūrybos džiaugsmą, padėti atsiskleisti individualiems vaikų poreikiams ir gebėjimams, tenkinti vaikų saviraiškos poreikius sukuriant ugdimosi aplinką.

 3. Derinti tarpusavyje visas įstaigoje įgyvendinamas programas, siekti ugdomosios veiklos kūrybiškumo, diegti ugdymo(si) naujoves, analizuoti individualių gebėjimų ugdymą.

 4. Sudaryti sąlygas vaikui pažinti, saugoti, vertinti savo fizines galimybes, ugdyti teigiamą savęs supratimą, pasitikėjimą savo jėgomis, savarankiškumą, padėti įgyti bendravimo įgūdžius.

 5. Ugdyti vaiko kalbą kaip pagrindinę bendravimo ir saviraiškos priemonę, padėti suvokti kalbos prasmę, skatinti kalbinį aktyvumą, kūrybingumą, perimti tautos, savo krašto kultūros pagrindus, kalbą, papročius, tradicijas.

 6. Padėti vaikui pažinti jį supančią aplinką, gamtą, žadinti jo smalsumą, žingeidumą ir kūrybiškumą, sukuriant prielaidas įvairiais būdais pažinti pasaulį.

 7. Stiprinti šeimos ir ugdymo įstaigos sąveiką, taikyti neformalias bendradarbiavimo su tėvais formas, didinti pagalbos šeimai įvairovę. Pagal galimybes rūpintis socialiai remtinais ir specialių poreikių vaikais.

**4. Ugdymo turinys, metodai ir priemonės**

 Ugdymo turinys, metodai nukreipti į visuminį vaiko ugdymą, dėmesys paskirstomas visų kompetencijų ugdymui, kompleksiškai ugdant bendruosius bei specialiuosius gebėjimus (individualius, meninius, intelektinius).Programos turinys orientuotas į ankstyvojo ir ikimokyklinio amžiaus vaikų galimybes ir jų augimą.

 Ugdymo turinys ankstyvajame(1,5-3 metai) ir ikimokyklinio amžiuje (3-6metai) grupėse modeliuojamas pagal kompetencijas :

* Sveikatos stiprinimo ir saugojimo kompetencija ;
* Socialinė kompetencija;
* Komunikavimo kompetencija;
* Pažinimo kompetencija;
* Meninė kompetencija.

 Ugdymo turinys įgyvendinamas per visą vaiko buvimą grupėje: bendraujant, žaidžiant, dalyvaujant pedagogų organizuotoje veikloje, jam valgant, ruošiantis ilsėtis, eiti į lauką.

 Pasirinkti ugdymo metodai atitinka vaikų amžių ir galimybes, individualius poreikius ir neprieštarauja šiuolaikinės pedagogikos principams. Jie atnaujinami, papildomi, atsižvelgiant į vaikų pageidavimus, pedagogų sumanymus, tėvų rekomendacijas, metodų taikymo veiksmingumo vertinimo rezultatus, informacinę medžiagą, pedagoginę bei metodinę literatūrą.

 Numatant ugdymo(si) programos metodus, siekta, kad jie atspindėtų pagrindinius įstaigos veiklos būdus: ugdytojų tarpusavio bendradarbiavimas ir patirties sklaida, bendras vertybinių nuostatų numatymas, visos bendruomenės įtraukimas į vaikų ugdymo procesą bei palankios ugdymo(si) aplinkos kūrimas.

 **Kūrybinis metodas** – sudarantis sąlygas vaikams kelti ir įgyvendinti savo idėjas, ieškoti problemų sprendimo būdų.

 **Žaidybinis metodas** – skatinantis vaikų interesus, teigiamas emocijas, padedantis natūraliu būdu sukoncentruoti dėmesį į ugdomąją veiklą.

 **Žodinis metodas** – perduodantis informaciją (pasakojimu, pokalbiu, diskusija, aptarimu).

 **Praktinis metodas** – p0adedantis vaikams per veiklą pažinti ir suprasti juos supančią aplinką.

 **Vaizdinis metodas** – nukreiptas į vaizdinių formavimą apie supančio pasaulio objektus ir reiškinius.

 **Projekto metodas** – skatina formuoti kūrybiškesnį, įvairesnį ugdymo procesą.

 Ikimokyklinio ugdymo programos įgyvendinimui taikome:

* Projektinę veiklą;
* Darželio tradicijas;
* Šventes;
* Išvykas.

**UGDYMO TURINYS 2-3 METŲ VAIKAMS**

**SVEIKATOS SAUGOJIMO KOMPETENCIJA**

|  |  |
| --- | --- |
| Ugdytinos vertybinės nuostatos Gebėjimai, patirtis | Vaiko veiksenos ir saviraiškos būdai |
| Atranda įvairias kūno judėjimo galimybes. Išbando save judesiu. | Tyrinėja kūno galimybes: pakelia dešinę ranką, po to kairę, siūbuoja pirmyn, atgal, suka ratu. Rodo saulutę – judina rankų pirštukus. Eina pirmyn, po to atgal, pasuka į šalį. Žiūri paukštelis ar nėra katinėlio – pasuka galvą į vieną pusę, po to į kitą. Tiksi laikrodukas – lenkia liemenį į vieną po to į kitą pusę. Eina ramiai, neskubėdamas, po signalo bėga nuo lietaus, slepiasi. Eina, bėga, derina rankų ir kojų judesius. Lipa laipteliais pristatomu žingsniu. Meta smėlio maišelį į dėžę viena ranka, po to kita. Ridena meškiukui sviedinuką. Meta mažus sviedinukus į priekį ir bėga pasiimti, saugiai prasilenkia su draugais. Nušoka nuo suoliuko ant žemės. Užlipa ant kėdės ir po to nulipa. Noriai mankštinasi rytinės mankštos metu. Linksmai čiužinėja nuo čiuožynės. Atlieka įvairius judesius skambant muzikai. |
| Orientuojasi erdvėje. | Nesusiduria, prasilenkia judėdamas įvairiomis kryptimis. Randa savo vietą erdvėje, išvengia įvairių kliūčių. Intuityviai suvokia bendrą erdvę. |
| Pojūčius išreiškia judesiu, kūnu. | Jaučia saulutės šilumą – rodo rankutėmis. Užuodžia gėlių kvapą – išreiškia save judesiu. Pirštukais stuksi į grindis – imituoja traukinio ratų stuksenimą. Ragauja citriną, stebi draugų veido išraišką. |
| Plastinė saviraiška muzikos garsų pasaulyje | Šoka, juda, išreiškia save vienas, poroje, ratelyje. Atranda savo kūno dalis, kaip muzikos instrumentą – trepsi kojomis, ploja delnais, plekšnoja per šlaunis, linksi galva. Pirštais beldžia į grindis, stalą. Klauso ir improvizuoja pagal ką tik girdėtą kūrinėlį. Vaizduoja transporto priemones, jų judėjimą, mašinos ir traukinio važiavimą, laivo siūbavimą jūroje. Atkartoja gyvūnų judesius: šliaužia, šokinėja, sėlina, ropoja. Deklamuoja eilėraščius – atlieka veiksmui būdingus judesius. |
| Ugdosi kultūrinius – higieninius įgūdžius  | Prižiūrimas tėvų ir pedagogų vaikas laikosi nustatytos dienotvarkės. Bando savarankiškai nusiprausti rankutes ir burnytę prieš valgį, pasinaudojus tualetu, taisyklingai šluostytis savo rankšluosčiu, padeda jį į vietą. Valgo, naudojasi įrankiais, servetėle. Atsineša iš spintelės šukas, bando šukuotis. Skalauja burnytę po valgio. Valgo neskubėdamas, susitvarko žaidimų vietą. |
| Kūno kultūros ir sveikatos sąveika | Žiūri paveikslus apie sportininkus. Varto knygeles, apibūdina atliekamus veiksmus. Dalyvauja sportinėse pramogose. Aktyviai juda kūno kultūros valandėlių metu. Atlieka rytinę mankštą. Žaidžia judrius žaidimus grupėje ir lauke. Dalyvauja sveikatingumo dienose. Tobulina judesių koordinaciją |

**SOCIALINĖ KOMPETENCIJA**

|  |  |
| --- | --- |
| Susipažįsta su grupės aplinka. | Kalbasi su bendraamžiais ir suaugusiais. Klausinėja, atsako į klausimus. Tyrinėja grupės, darželio aplinką. Įsimena draugų, auklėtojų vardus. Bando pasakoti apie save ir kitus žmones. Pradeda reikšti mintis bei jausmus. Rūpinasi savo išvaizda: šukuojasi, puošiasi. Stebi save veidrodyje. Seka suaugusiųjų pavyzdžiu – stengiasi būti mandagus, paslaugus. Vadovaujasi nustatytomis grupės taisyklėmis. Sėkmingai adaptuojasi grupės aplinkoje. |
| Domisi šeimos nariais, aplinkiniais žmonėmis. Įvardija kai kurias vidines būsenas. Pažįsta savo daiktus. | Jaučiasi saugus šeimos narių, grupės draugų, ugdytojų tarpe. Įvardija kai kurias vidines būsenas. Reiškia mintis mimika: linksmas, liūdnas. Klausosi, mėgdžioja, atkartoja matytas išraiškas. Domisi draugų ir suaugusiųjų veikla – patys įsitraukia į veiklą. Dalyvauja įvairiose šventėse, pramogose. Suvokia ir įvardija žmonių skirtumus: vyrai, moterys, vaikai. Užmezga ryšį žodžio, judesio pagalba su bendraamžiais ir suaugusiais. Atpažįsta ir pavadina savo bei draugų daiktus. |
| Matydamas, stebėdamas, klausydamas atranda gimtojo krašto grožį. | Klauso pasakojimo, skaitomo grožinės literatūros kūrinėlio apie gimtojo krašto grožį, esybę. Gėrisi gimtojo miesto vaizdais. Dalinasi įspūdžiais apie gamtą, žmones. Pasakoja apie viešnagę kaime, prie jūros. Didžiuojasi aplankęs senelių namus. Stebi dailininkų paveikslus, atranda pažįstamus vaizdus. |

**KOMUNIKAVIMO KOMPETENCIJA**

|  |  |
| --- | --- |
| Tenkina socialinius poreikius, perimant komunikacinius kultūros pradmenis. | Žaidimų ir kitos veiklos metu vaikai pasako savo norus. Bando dalintis patirtais įspūdžiais gamtoje, buityje, grupės ir kitoje aplinkoje. Klausia suaugusiojo patarimo. Aktyviai mėgdžioja auklėtojos, tėvų ir kitų suaugusiųjų kalbą. Supranta paliepimus, prašymus, nurodymus. Laikosi grupėje nustatytų taisyklių. Išgirsta kalbantįjį ir atsako – užmezga dialogą. Pratinasi bendrauti įvairioje aplinkoje: darželyje, šeimoje ir kitur. Įsimena savo ir draugų vardus. Geba paklausti ir atsakyti į klausimus. Varto nuotraukų albumus – atpažįsta save, šeimos narius. |
| Vartoja kalbą, kaip pagrindinę bendravimo priemonę įvairių veiklų metu. | Pavadina gamtoje ir aplinkoje matytus daiktus, vaizdus, reiškinius, augalus, gyvūnus. Pasakoja apie mylimą gyvūnėlį, žaislą, patinkantį daiktą. Žaidimų metu pakartoja suaugusiųjų ir draugų ištartus garsus, žodžius, trumpus sakinukus. Piešdamas ar lipdydamas nusako, aptaria gautus rezultatus. Dažnai domisi raidžių ženklais. Įsimena mamos, tėčio savo vardo pirmąją raidę. Domisi raidėmis, pagamintomis iš įvairių medžiagų. Pasako rodomo daikto pavadinimą. Keliais žodžiais apibūdina paveikslą, girdėtą kūrinėlį. Kalba apie tai, ką jis mato, girdi, liečia, uodžia, ragauja ar veikia. Savo kalbą palydi gestais, mimika. Klausosi pasakų, eilėraščių įrašų. Kalba žaisliniu telefonu. |
| Intuityviai perima etninį gimtosios kalbos paveldą. | Sūpuoja, liūliuoja lėlytes, dainuoja joms lopšines. Žaidžia muzikinius ir kitus lietuvių liaudies žaidimus bei žaidynes. Šoka klausydamasis liaudies muzikos, derina žodį su judesiu, išreiškia save. Mėgdžioja paukščių, žvėrelių, naminių gyvulių balsus, gamtos bei aplinkos garsus. Domisi lietuvių liaudies sukurtomis pasakomis, dainomis. |

**PAŽINIMO KOMPETENCIJA**

|  |  |
| --- | --- |
| Susipažįsta su gyvūnais gamtoje ir įvairios veiklos metu. Klausosi literatūros kūrinėlių apie gyvūnus. | Stebi gyvūnus pasivaikščiojimų metu, įvardina išorinius gyvūnų požymius, žaidžia žaidimus apie gyvūnėlius, žaidžia su žaisliniais gyvūnėliais, pamėgdžioja jų balsus. Glosto, sūpuoja, maitina mylimą gyvūnėlį, tveria aptvarus, stato tvoreles, būstus, apgyvendina gyvūnus. Dainuoja daineles apie gerai žinomus gyvūnus, juos suranda paveikslėlyje pavadina. Kartu su auklėtoja kuria trumpas pasakėles ir jas inscenizuoja, klausosi literatūros kūrinėlių apie gyvūnų gyvenimą, deklamuoja eilėraštukus, varto knygelių iliustracijas, įvardija paveikslėlius. |
| Pažysta artimiausioje aplinkoje augančius augalus.  | Suranda pievelėje augalą, matytą paveikslėlyje ar knygoje ir kai kuriuos pavadina. Tyrinėja augalą, domisi jo dalimis ir jas pavadina. Susipažįsta su augalais, naudojamais maistui, ragauja vaisius, daržoves, augina svogūną žemėje ar pamerktą vandenyje. Stebi dailininkų nutapytus paveikslus apie gamtą, klausosi muzikos kūrinėlių apie gėles, medžius ir kitus augalus, dainuoja daineles, deklamuoja eilėraštukus apie augalus.  |
| Apibūdina orą, reiškinius vykstančius gamtoje, tyrinėja vandens ir smėlio savybes. | Nuolat stebi orą ir apibūdina-šilta ar šalta, žaidžia su vėjo malūnėliais, pasako silpnas ar stiprus pučia vėjas. Imituoja judesiais lietų, snaigių kritimą. Įvardina reiškinius ir suranda paveikslėlyje, sukelia dirbtinį lietų pirštukais. Liečia sausą ir drėgną smėlį, beria smėlį į piltuvėlius, iš drėgno smėlio formuoja pyragėlius ir kt. Braižo smėlyje su pagaliuku įvairias linijas, dažo vandenį įvairiomis spalvomis. Ragauja vandenį, žaidžia su juo. |
| Domisi daiktų įvairove: dydžiu ir spalva | Suranda, pastebi ir įvardina aplink esančius daiktus, jų paskirtį. Stebi ir pasakoja apie savo asmeninius daiktus. Randa paveikslėlyje pavaizduotus daiktus, juos įvardina. Dėlioja, rūšiuoja, susipažįsta su daiktais, kuriuos gali liesti tik suaugusieji. Ridena didelius ir mažus kamuoliukus, renka į pintinę to paties dydžio daiktus. Pilsto vandenį ir smėlį keičiant indų formą, ima daiktus viena ir abiem rankom. Ieško to paties ilgio ir pločio bei storio daiktų, lygina daiktus, prideda vieną prie kito. Daiktus dėlioja iš geometrinių figūrų: gėlytes, namelius, mašinėles ir kt. Dėlioja įvairias figūras didėjimo ir mažėjimo tvarka. Atneša tos pačios spalvos, bet skirtingos rūšies daiktus, grupuoja daiktus pagal spalvą, įvardina pagrindines spalvas, atranda jas aplinkoje. |

**MENINĖ KOMPETENCIJA**

|  |  |
| --- | --- |
| Atranda linijų ir dėmių pasaulį, susipažįsta su spalvomis. | Ant didelio vatmano lapo piešia abiem rankom, pakaitomis viena ranka, po to – kita. Braižo ant smėlio, sniego pagaliuku įvairias linijas. Naudoja įvairias grafines priemones ir medžiagas. Laisvai keverzoja, brauko, paišalioja – džiaugiasi savo darbu. Piešia su kreida ant asfalto, lentos, spalvoto popieriaus. Žaidžia nupieštu piešiniu, kalba, rodo draugams, auklėtojai, tėvams. Pirštu piešia ore, ant rasoto stiklo, smėlyje. Puošia savo piešinį taškeliais, brūkšneliais, ir kitomis nesudėtingomis linijomis. Pirštuku vedžioja geometrinių figūrų linijas. Geba piešti apskritimą, ratą. Randa įvairių keverzojimo galimybių. Išbando spalvą ant balto ir spalvoto popieriaus. Bando įvardinti pagrindines spalvas. |
| Atranda ir naudoja įvairių paviršių savybes.  | Stebi žmonių, paukščių, gyvūnų pėdsakus smėlyje, sniege, žemės paviršiuje, popieriaus lape. Puošia juostą, šaliką, suknelę, įvairius daiktus daržovių, siūlų, kempinės atspaudais. |
| Atranda daikto formas lipdydamas. | Minko, maigo, volioja plastilino, molio gabaliuką. Geba iš didelio plastilino gabalo atskirti mažesnį. Sujungia atskirus plastilino, molio gabaliukus. Įvardina ką nulipdė. Kepa pyragus iš plastilino, molio, smėlio, naudoja įvairias formeles. Braižo linijas ant plastilino lakšto. Puošia lipdinius brūkšneliais, įspaudimais. Bando išgauti lazdelės, rutuliuko ir blyno formas. Apžiūrinėja liaudies meistrų dirbinius. Gėrisi savo darbeliu – dovanoja draugui, mamai.  |
| Pamato ir atranda įvairias formas. Išreiškia save forma erdvėje. | Stato, konstruoja nesudėtingus statinius ir plėtoja žaidimą su jais. Džiaugiasi savo, draugo, bendru statiniu. Tiesia takelį – deda trinkeles horizontalia linija. Deda kaladėles vieną prie kitos vertikaliai – tveria tvorelę. Uždeda vieną kaladėlę ant kitos – stato aukštą ir žemą namelį. Apgyvendina pasirinktą žaisliuką. Veikia vienas ir su grupele draugų. Geba įvardinti, kam stato namelį, tvorelę, tiltelį. Stebi vyresniųjų grupių sukonstruotus statinius iš įvairių medžiagų.  |
| Žaidžia, vaidina trumpas improvizacijas pagal literatūrinius muzikinius siužetus. | Vaidina pirštukinėmis ir pirštininėmis lėlytėmis. Žaidžia su stalo teatro figūrėlėmis. Puošiasi kaukėmis – inscenizuoja trumpas pasakaites. Stebi vyresniųjų draugų aktorių vaidybą. Socialiniuose žaidimuose panaudoja vaidinimų elementus. Atkartoja kūrinio veikėjų balsus. Išreiškia save žodžiu ir judesiu. Žaidžia su lėle, atkuria, interpretuoja, atkuria matytą stalo teatrą, vaidinimą. Kuria vaizdelius su žodžiais ir be jų. |
| Klausosi įvairių muzikos kūrinių. Girdėtą muziką išreiškia judesiaisKlausosi nesudėtingo turinio dainelių, skirai garso savybes.  | Klausosi polkutės, lopšinės, maršo, valso muzikos. Mokosi susikaupti, netrukdyti draugui, pasėdėti ramiai, kol skamba muzika. Pratinasi pasakoti apie girdėtą muziką. Klausosi muzikos ir atliepia ją judesiais – šokinėja, linguoja, „supa lėlytę“, bėgioja, mojuoja rankomis. Klausosi dainelės ir ją atpažįsta. Pasako, apie ką ši dainelė. Atpažįsta aukštą, žemą garsą, tylų ir garsų – parodo tai judesiais (tyliai pelytės laksto, garsiai muša būgną).  |
| Dainuoja drauge, tyrinėja balso galimybesAtlieka judesius pagal muziką.Perteikia būdingus personažų judesius | Dainuoja kartu su auklėtoja balso lavinimo pratimus, daineles su akompanimentu ir be jo, garsų pamėgdžiojimus, skaičiuotes, kvėpavimo pratimus, pratinasi visi kartu pradėti ir baigti dainelę, prisiderina prie suaugusiojo balso ir tempo. Klauso muzikos, judesius atlieka ritmiškai – eina, ploja, trepsi, stuksena kaladėlėmis, akmenukais, pagaliukais pagal muziką. Judesiais perteikia muzikos nuotaiką – mojuoja rankomis, žygiuoja, bėgioja. Prisimena, kaip atrodo personažas ir vaizdžiai ir aiškiai perteikia judesius – šleivoja kaip meška, striksi kaip kiškutis, sėlina kaip lapė, bėga mažais žingsneliais kaip pelytė.  |
| Ritmiškai pritaria pedagogo grojimui, dainavimui, tirai garso išgavimo būdus | Groja akmenukais, lazdelėmis, kaladėlėmis, barškučiais (lavinami smulkieji pirštukų raumenys), klauso pedagogo grojimo, spėja tempe. Groja vaikiškais muzikos instrumentais, gamtos - akmenukais, aguonų galvutėmis, kankorėžiais. Bando groti ne tik vidutiniu garsu, bet ir tyliai, garsiai. |

**UGDYMO TURINYS 3-6 METŲ VAIKAMS**

**SVEIKATOS SAUGOJIMO IR STIPRINIMO KOMPETENCIJA**

|  |  |
| --- | --- |
| Ugdytinos vertybinės nuostatos Gebėjimai, patirtis | Vaiko veiksenos ir saviraiškos būdai |
| Suvokia asmeninį saugumą lemiančius veiksnius. | Tiki tik artimais ir gerai pažįstamais žmonėmis, mama, tėčiu, auklėtoja ir kt. Sužino, kad ištikus bėdai gali padėti policininkai, auklėtoja, žmonės. Žino vardą, pavardę, pasako ją auklėtojai, grupės draugams (žaidimas „Pasakyk, kuo vardu?). Pratinasi atsispirti pagundoms, atsako už savo veiksmus. |
| Žino elementarias higienos ir kultūros taisykles, jų laikosi. | Kontroliuoja savo veiksmus. Pratinasi būti atsargus. Naudoja muilą, rankšluostį. Skalauja burną po valgio. Valgant gerai sukramto maistą. Naudoja stalo įrankius, servetėles. Pratinasi naudotis nosine, tualetu. Rūpinasi rūbų, avalynės švara, šukuojasi. Pakankamai būna gryname ore, kai šilta vaikšto basomis, braido baseine. Sužino, kad degtukai sukelia gaisrą, galima apdegti. Pavojingi sveikatai elektros prietaisai, rozetės, peiliai, kiti aštrūs daiktai. Neliečia vaistų (be leidimo). |
| Tyrinėja judesį ir pajunta savo kūno galimybes | Įsitikina, kad kūnas juda skirtingu tempu: greitai – lėtai, vidutiniškai. Pajunta, kad kūnas gali judėti įvairiomis kryptimis: tiesiai, į šalis, pirmyn-atgal, aukštyn-žemyn, į dešinę-į kairę. Atranda kurios nors kūno dalies judėjimo būdus: siūbuoja rankas kaip švytuokles, suka rakas ratu, lankstosi kaip lapai vėjyje. Stengiasi visu kūnu pajusti muziką, garsą, spalvą, išreikšti judesiu: trepsi kojomis, šoka, ploja delnais, plekšnoja per šlaunis, linksi galva, spragsi liežuviu, vaizduoja gamtos reiškinius darbo veiksmus, mechaninį judėjimą. |
| Atlieka koordinuotus judesius, išlaikant pusiausvyrą judant erdvėje, stovint vietoje. | Derina rankų judesius. Ridena sviedinį pirmyn, pro vartus. Meta kamuolį į priekį, į viršų, į taikinį. Ridena kamuolį viena, ir abiems rankomis. Muša kamuolį vietoje, meta iš įvairių padėčių. Eina tiesiai ir keičia kryptį. Bėga paprastai, ant pirštų galų, kulnų. Eina gimnastikos suoleliu, pakelta lenta, buomu, sniego kalneliu. Eina tarp dviejų nubrėžtų linijų, atlieka judesius rankomis ir kojomis. Eina pristatomu ar pakaitiniu žingsniu, peržengia kliūtis. Kelia kojas aukštyn pakaitomis, nuleidžia. Improvizuoja važiavimą „dviračiu“, atlieka įvairius judesius tiesiomis ir sulenktomis kojomis. Ropoja keturpėsčia, pralenda pro virvutę, gimnastikos suolelį. Ropoja lenta, gimnastikos suolelius. Šliaužia suoleliu, prisitraukia rankomis. Pralenda pro kelias įvairaus aukščio kliūtis. Laipioja nuožulniomis kopėčiomis ir vertikalia gimnastikos sienele. Lipa aukštyn ir žemyn pristatomu ir pakaitiniu žingsniu, bokšteliais, gimnastikos sienele. Šokinėja vietoje abiem kojom arba juda pirmyn, peršoka per nedidelę kliūtį, vieną ar kelias linijas. |
| Įgyja savitą bendravimo ir bendradarbiavimo patirtį.Išmoksta sportinių pratimų ir žaidimų. | Išmoksta būti kartu. Derina veiksmus, eina, bėga, šliaužia šalia ar susikibus rankomis. Rikiuojasi į eilę, ratu, poromis, grupelėmis. Randa vietą eilėje. Pratinasi išretėti kairėn – dešinėn. Jaučia draugą per ištiestą rankų atstumą. Žavisi drąsa, ištverme, kantrybe. Važinėjasi triračiu dviratuku, slidinėja ledo takeliais, važinėja rogutėmis, pačiūžomis, riedučiais, paspirtukais. Išmoksta sportinių žaidimų elementų: krepšinio, futbolo, miestučių badmintono, stalo teniso. Pratinasi nebijoti vandens. Mokosi žaisti žaidimus su taisyklėmis: stengiasi išklausyti aiškinimą, veikia ir elgiasi pagal taisykles. Padeda kitiems, rizikuoja pralaimėti. Patiria malonumą judėti, veikti, tyrinėti. |

**SOCIALINĖ KOMPETENCIJA**

|  |  |
| --- | --- |
| Bendrauja su suaugusiais žmonėmis ir bendraamžiais. | Susipažįsta su artimiausios aplinkos žmonėmis, atsako į klausimus, patys klausinėja, teikia pasiūlymus, pasakoja, reiškia emocijas, jausmus, žaidžia, stebi, pamėgdžioja. Domisi suaugusiųjų santykiais, siekia dalyvauti bendroje su suaugusiais veikloje. Susipažįsta su vaikais, patys siūlo ir priima kitų vaikų kvietimą kartu veikti, žaisti. Žaidžia su vienu ar dviem vaikais, dalyvauja grupiniuose žaidimuose, susidraugauja ir turi vieną ar keletą draugų. Pastebi kvietimą bendrauti ir rodo norą bendrauti. Žaidžia, dalijasi įspūdžiais, patiria naujų įspūdžių. Siekia dalyvauti bendroje su bendraamžiais veikloje. |
| Siekia tarpusavio supratimo, nuomonių interesų bendrumo. | Reiškia savo nuotaikas ir priima draugų nuotaikas, guodžia, užjaučia nukentėjusįjį, stebi draugų veiklą, priima suaugusiųjų meilę ir atsako į tai, vertina suaugusiojo ir vaikų sugebėjimus, ir laukia savo sugebėjimų, galių vertinimo. Susikaupia, įsitraukia, susižavi, išgyvena įvairias emocijas, jas laisvai išreiškia. Pratinasi savo nuomonę derinti su suaugusiojo nuomone, siekia požiūrio bendrumo Įsiklauso į bendraamžių nuomonę, ją vertinate taip kritiškai. |
| Perima bendravimo, elgesio taisykles. Moka dalintis, keistis, tausoti žaislus bei kitus daiktus. Dalinasi pažintine informacija | Aptaria įvairias kasdienines situacijas: „Ką aš daryčiau?“, pateiktas pedagogo ir vaikų, numato galimas pasekmes. Stebi ir mėgdžioja suaugusiuosius, bendraamžius, dalijasi įspūdžiais, keičiasi nuomonėmis. Laikosi žaidimo taisyklėms, socialinio bendravimo normoms. Klausinėja, atpažįsta, įvardija, skiria draugų ir savo žaislus, drabužėlius bei kitus daiktus. Draugiškai dalijasi žaislais ir daiktais. Supranta, kad gali būti savo, draugo ir bendri žaislai. Žaidžia, tausoja asmeninius ir bendrus žaislus, jaučia atsakomybę. Kalbasi su suaugusiais, bendraamžiais, vertina, klausinėja, pasakoja. Tyrinėja, kaupia savą patirtį. Aiškina, pasakoja, ką pats žino, tikėdamasis pripažinimo. Išklauso kitą, klausinėja kai kurių žinių apie daiktus ir reiškinius, suvokia, kad kitas taip pat gali suteikti įdomios informacijos. |
| Perima neverbalines komunikacijos priemones. Keičiasi emocijomis, jausmais, įspūdžiais. | Aiškinasi, ką reiškia gestai, mimika, pozos. Stebi, pamėgdžioja matytą elgesio tipą. Aptaria, įsisavina įvairias šypsenos, veido mimikos reikšmes. Apibendrina jas. Žaidžia šalia vaikų vienas, žaidžia su vienu ar dviem vaikais, dalyvauja grupiniuose žaidimuose, stebi vaikų emocijų, jausmų, minčių reiškimo būdus, kalbasi apie tai su svarbiais suaugusiais, pamėgdžioja. Pagal pedagogo pateiktas situacijas atpažįsta liūdesį, džiaugsmą, pyktį, susierzinimą, pavydą, baimę. Išbando būdus savijautai pagerinti. Piešia savo išgyvenimus, nuotaikas. |
| Save suvokia kaip savarankišką, unikalų asmenį. Supranta kai kurias savo kūno paslaptis | Tyrinėja, apžiūrinėja, lygina savo ir draugų išvaizdą. Išbando judėjimo, veiklos galimybes. Supranta, kad tą patį vardą gali turėti ir kiti žmonės. Atpažįsta grafinį vardo vaizdą. Žino, kokiu garsu prasideda vardas. Pasitiki savimi ir savo gebėjimais. Suvokia save kaip savitą ir ypatingą, mylimą. Tyrinėja, kaip aktyvus judėjimas ir atsipalaidavimas veikia jų nuotaiką. Atlieka, stebi, atkartoja bei mėgdžioja judesius. Analizuoja kūno judesių reikalingumą. Sportuojant jaučia savo raumenų jėgą. Stebi, jaučia, suvokia mitybą, virškinimą. Klausinėja, pasakoja, kaip galima išvengti traumų. Žaidžiant atkreipia dėmesį į savo kvėpavimą. Suvokia savo jutimo organų (regos, klausos, uoslės, apčiuopimo) galimybes. Supranta, kad gali galvoti. Supranta, kad mintys padeda išspręsti įvairias problemas. Domisi savo ir kitų žmonių jausmais. Žino, kaip jausmus gali valdyti. |
| Suvokia save kaip berniuką ar mergaitę. Ugdo savarankiškumą, pasitikėjimą savimi | Žaidžia su abiejų lyčių atstovais. Stebi, lygina, aptaria pastebėtus ypatumus. Užsiima įvairia veikla, išgyvena pasitikėjimo, reikšmingumo, nusivylimo jausmus. Stebi, mėgdžioja |
| Ugdosi nuostatą elgtis pagal žinomas elgesio normas. Jaučia atsakomybę už savo poelgius ir veiklos rezultatus.  | Žaisdamas kartu su vaikais geranoriškai paklūsta (arba susiduria su pasekmėmis) žaidimo socialinėms taisyklėms. Susikaupia, išgyvena, pamėgdžioja supranta, kad gali veikti ir be suaugusiųjų pagalbos. Atlieka buities darbus. Padeda fiziškai silpnesniam ar turinčiam fizinių trūkumų. Siūlo sumanymus, numato priemones, planuoja savo veiklą. Vadovaujasi ne tik išankstiniu tikslu, bet ir numato būdus jam pasiekti. Žaidžia žaidimus su taisyklėmis. Eksperimentuoja, kuria, dalijasi patirtimi. Bendrauja, pratinasi vienas kitą išgirsti, suprasti šalia esantį. Žaidžia grupelėmis, pratinasi suvokti savo troškimus, reiškia jausmus, mintis. |
| Gilina supratimą apie šeimą, draugus ir draugystę, supranta kas stiprina draugystę, kaimynus ir kaimynystę | Atpažįsta šeimos narius. Sužino savo, savo senelių (dėdžių, tetų) gyvenamosios vietos pavadinimą. Žiūrinėja, varto nuotraukų albumą su šeimos nariais. Kalba apie savo šeimą, klausinėja draugų, auklėtojos, pats pasakoja. Supranta, kad šeimoje reikia vienas kitam padėti. Didžiuojasi savo šeima. Klausinėja, atsako į pedagogo klausimus: „Į ką esi panašus?“, „Ką veikiate visi kartu?“, „Su kuo pasikalbi, kai tau liūdna?“. Suvokia savo unikalumą ir priklausymą šeimai. Piešia savo šeimą. Bendrauja šeimoje ir kartu dirba bendrus darbus. Žaidžia žaidimus, skatinančius prisitaikyti, susipažinti, pakalbinti draugą, pakviesti žaisti ir pan. aiškina sąvokas „džiugus“, „tikras draugas“, „draugystė“. Supranta, kad draugų pomėgiai gali su tapti, bet gali ir skirtis. Supranta, kas stiprina draugystę. Stengiasi būti suaugusiojo partneriu. Susidraugauja ir palaiko draugystę. Supranta, kad žmonės gyvena kolektyve. supranta, pasakoja, aiškina, kad gali kilti ir problemų. Diskutuoja, kokie žmonės gali būti. Klausinėja, domisi apie žmonių išvaizdą. Klausinėja, supranta, pasakoja, kur žmonės gyvena, ką veikia, jaučia, mąsto. |
| Supranta, kad turi gimtinę, tėvynę | Klauso pasakojimų apie miestelius, kaimus, šlaitus, daubas. Išgirsta pasakojimų apie gimtinės įžymybes. Pamato, aptaria meno kūrinius. Švenčia, domisi tradicinėmis šventėmis. Klauso pasakojimų, intuityviai suvokia kai kurių šeimos (motinos diena, krikštynos, laidotuvės ), bendruomenės (Vėlinės, Kalėdos, Rasos šventė), tautos (Nepriklausomybės šventė) švenčių prasmę. Lanko istorijos, kultūros, gamtos paminklus, supranta, bei žino jų svarbą. Žino tautinius simbolius-vėliavą, herbą. |

**KOMUNIKAVIMO KOMPETENCIJA**

|  |  |
| --- | --- |
| Pratinasi klausytis, girdėti, išklausyti. | Klausosi sekamų pasakų, pasakojimų, sakmių, padavimų, deklamavimo.Girdi pedagogų, draugų, svečių kalbą. Klauso įrašų su savo ir kitų balsais.Įsiklauso ir girdi atskirus kalbos garsus: gamtoje, aplinkoje ir kt. Išgirsta pirmą ir paskutinį, bei žodžių viduryje esantį garsą. Klausosi greitakalbių, gamtos garsų pamėgdžiojimų. |
| Suvokia kalbos grožį. | Atkreipia dėmesį į kalbos vaizdingumą, ritmą. Žavisi šnekamosios kalbos gyvumu. Įsiklauso į kalbos garsumą(garsiai, tyliai, pašnibždomis ir t.t.)Nuolat klausosi pokalbių, pasakojimų, pasakų sekimo, eilėraščių deklamavimo. |
| Intuityviai perima etninę lietuvių kalbos reikšmių ir prasmių paveldą. | Klausosi tarmiškų pokalbių, dainų, pasakų sekimo. Suvokia rečiau naudojamų žodžių , sakinių prasmes. Nuolat žaidžia lietuvių liaudies žaidimus. Klausosi patarlių, priežodžių, pasakų be galo, poemėlių, greitakalbių. |
| Įgyja kalbinio bendravimo patirtį | Daug klausinėja, užkalbina, pašaukia, prašo. Užmezga dialogą su draugu, pratinasi kalbėti su keliais asmenimis. Kalboje vartoja mandagumo žodžius. Įpranta pakartoti, pasakyti kitaip jei jo nesupranta. Kalba apie išgyvenimus namuose, grupėje, kelionėje. Kalba apie tai ką norėtų matyti, išgirsti. Daug fantazuoja, apibūdina, nuotaikingai reiškia mintis. |
| Domisi ir stengiasi kalbėti vaizdinga bei taisyklinga kalba. | Atsakinėja į pateiktus klausimus. Pasakoja apie savo ir kitų veiklą, išgyvenimus. Pasakoja pagal paveikslėlius. Kuria pasakojimus žiūrėdamas į paveikslus. Kalba ką mato, girdi, veikia. Išvardina daiktus, veiksmus ir reiškinius. Skaito knygelių, žurnalų, laikraščių iliustracijas. |
| Supranta kalbinės raiškos gyvumą, spontaniškumą, įtaigumą. | Deklamuoja trumpus eilėraštukus. Padedant pedagogui atpasakoja pasakėlę. Atkartoja girdėtus pamėgdžiojimus, greitakalbes. Seka savo sukurtas pasakas. Inscenizuoja trumpas kūrinėlių ištraukas. Deklamuoja eilėraščius, poemėles., Seka lietuvių liaudies, bei kitų tautybių pasakas. Vaidina pagal pasirinktą pasaką. |
| Kalbasi su kitais gyvai ir vaizdžiai. | Papildo savo kalbą mimika, judesiu, muzika, daina. Žaidžia žodžiais įsiklausydami į jų skambėjimą. Klausosi, mėgdžioja pasakų herojus. Kuria įvairias istorijas ir fantazuoja. Reguliuoja savo kalbos garsumą. |
| Domisi parašytais žodžiais, pavaizduotais simboliais, knygomis. | Dailina, spalvina korteles su užrašytais žodžiais, vardais. ,,rašo,, knygeles.Atvaizduoja ir žymi daiktus simboliais, schemomis. Kuria iš paveikslėlių grupės knygeles, jas pavadina. Sukuria paveikslams pavadinimus.Štampuoja savo vardą. Rašo tėvų vardų pirmąsias raides. Dėlioja paveikslėlius su užrašytomis raidėmis. Kuria gyvenamųjų namų , gatvių planus, schema, žemėlapius. Žymi daiktus kortelėmis su užrašytu vardu.Rašo savo vardą spausdintomis raidėmis. |

**PAŽINIMO KOMPETENCIJA**

|  |  |
| --- | --- |
| Pažysta ir tyrinėja kūno dalis ir kūno judėjimą erdvėje. | Tyrinėja, kaip kūnas juda: žaidžia judrius žaidimus; dirba smulkius darbelius; supranta, kad kūnas gali atlikti ribotus judesius. Supranta, kad kūnas susideda iš atskirų dalių; atkreipia į jas dėmesį. Atkreipia dėmesį į berniukų ir mergaičių kūno kai kuriuos skirtumus: plaukų ilgį, raumenų jėgą ir kt. Tyrinėja žmogaus skeletą paveikslėliuose ar savo rentgeno nuotraukose. Tyrinėja, žiūrinėja plakatus, knygas apie kūno sandarą. Pučia plunksneles, užpučia žvakę, įkvepia ir sulaiko kvėpavimą.  |
| Kūną ir jo dalis naudoja saviraiškai ir išraiškai | Žaidžia dramatizacinius žaidimus, vaidina spektakliuose, pantomimoje, žaidžia su pirštininėm, pirštukų ir stalo teatro lėlėmis; žaidžia pirštukų žaidimus ir pirštukų pasakėles. Ant pirštų, plaštakų, pėdų išpiešia personažų veidukus ir vaidina, žaidžia; grimuoja veiduką, pavirsdamas norimu personažu. Tapo pirštais, plaštakomis, pėdomis; kuria paveikslus, vasarą šoka pagal muziką dažytomis pėdomis ant ilgų popieriaus juostų. Palieka pirštų, plaštakų, pėdų atspaudus smėlyje, molyje; piešia savo portretą ant veidrodžio, popieriaus lape; gamina kaukes, akcentuodamas veido dalis; suvokia save kaip visumą, piešia save ar draugą natūralaus dydžio, apvedžiodamas vaiko figūrą ant didelio lapo; žaidžia šešėlių žaidimus. Groja vaikiškais ir paties pasidarytais instrumentais; atranda kūno instrumentus ir jais groja; šoka pagal įvairaus ritmo muziką.  |
| Suvokia jutimo organų galimybes ir pajunta skirtumus | Tyrinėja regos galimybes žiūrėdamas abiem ir viena akimi, stengiasi pamatyti prietemoje, tamsoje, žaidžia su optinės apgaulės paveikslais; tyrinėja aplinkos, muzikinius, gamtos, malonius, erzinančius garsus; pajunta buities, gamtos, malonius ir nemalonius kvapus; ragauja įvairaus skonio maistą; įsimena eilėraščius, daineles, pasakas, mįsles, patarles; sugalvoja žaidimus, randa išeitis iš įvairių situacijų. |
| Pažysta įvairius gyvūnus, domisi jų gyvenimu, aplinka | Žiūri kambarinių ir naminių gyvūnų nuotraukas knygose, bukletuose; stebi gyvūnų gyvenimą akvariume, narvelyje, terariume; pasakoja apie namuose laikomus gyvūnus; rodo jų nuotraukas; piešia juos; jei yra galimybė, savo gyvūnėlius atneša parodyti draugams. Prisimena kaime matytus naminius gyvūnus; pasakoja patirtus įspūdžius; bando atkurti jų gyvenseną žaisdamas su Lego konstruktoriumi „Ferma“. Stebi laukinius gyvūnus darželio miškelyje, gyvatvorėse, ore, pievutėse, po medžio žieve, po žeme; stengiasi juos atpažinti ir pavadinti. Su mikroskopu ir didinamuoju stiklu tyrinėja vandens laše, ant žmogau odos, esnčią gyvybę. Knygų iliustracijose, paveiksluose stebi gyvūnų gyvenimą natūralioje aplinkoje; Išsiaiškina kuo skiriasi gyvūnų jaunikliai nuo suaugusių. Knygų iliustracijose stebi gyvūnų gyvenimo ratą; sužino apie gyvūnų prisitaikymą prie metų laikų kaitos. Vartydamas knygas, klausydamas pasakojimų, naudodamasis didaktine medžiaga sužino, kad visi gyvūnai turi kūnus, bet jie skirtingi; Klauso tautosakos kūrinių; išgirsta ir stengiasi įsiminti mįsles, dainas, pasakas apie gyvūnus, jų balsų pamėgdžiojimus; sužino apie tautosakoje perteikiamą gyvūnų būdą (lapė gudri, kiškis bailus); apie lietuvių garbinamus gyvūnus (žaltį,bitę). Žiūrinėja tautodailės dirbinius, jų nuotraukas ir pastebi gyvūnijos elementus – žalčiukus, paukščiukus, arkliukus ir kt. |
| Meninėmis priemonėmis reiškia požiūrį į gyvūnus | Vaidina siužetus apie gyvūnus mėgdžiodamas jų elgesį, garsus; mėgdžioja gyvūnų balsus (tautosaka, pačių kūryba). Lipdo gyvūnus iš molio, plastilino, druskinės tešlos; iš lipdinių kuria siužetus, lipdinius naudoja koliažams; piešia, tapo gyvūnus įvairioje aplinkoje; konstruoja gyvūnus iš Lego kaladėlių; aplikuoja gyvūnus iš spalvoto ir žurnalinio popieriaus, audinio; kuria gyvūnus iš gamtinės medžiagos – kuria erdvinius ir plokštuminius darbus. |
| Stebi ir tyrinėja augalus artimiausioje aplinkoje, supranta panašumus ir skirtumus  | Stebi darželio kieme, pievutėse, gėlynuose, miškelyje augančius augalus; stengiasi įsiminti jų pavadinimus; gėrisi jų formomis, spalvomis, kvapais, garsais. Tyrinėja augalus, jų dalis pro didinamąjį stiklą, mikroskopą. Žiūrinėja, stebi augalus knygų iliustracijose, paveiksluose, atvirukuose.Sužino, kad jiems augti reikia drėgmės, šviesos, šilumos, dirvožemio; kad visi augalai turi savo gyvybės ratą. Augina svogūninius augalus; daugina augalus lapais, šakelėmis; daigina įvairias sėklas vazonėliuose, vatoje, stebi jų dygimą, augimą; Pastebi, kad augalai puošia žmogaus gyvenimą – sodybas, kambarius, parkus. Liesdamas patiria, kad yra spygliuotų, aštrių augalų – agrastai, rožės, dagiai ir kt. |
| Atlieka eksperimentus su augalais ir renka augalų dalis | Piešia burokėlių, morkų sultimis, raudongūžių kopūstų nuoviru; citrinos sultimis, ką nupiešė pamato lapą pakaitinęs prie žvakės ar degančios lemputės. Įsitikina, kad augalai sugeria vandenį: baltą gėlę pamerkia į spalvotą vandenį, stebi kaip pasikeičia žiedo spalva, vandenyje mirko žirnius. Augina augalus tamsoje ir šviesoje – įsitikina, kad jiems reikia šviesos; laistydamas ir be vandens – įsitikina, kad augalams reikia vandens. Renka augalų dalis darželio kieme ir išvykose su tėvais; klausinėja ir sužino, kokių augalų kokias dalis renka; rūšiuoja surinktus augalus; stengiasi joje įžvelgti būsimą kūrinį ar jo dalį. Gamtinę medžiagą naudoja ugdančiojoje veikloje: skaičiuoja, grupuoja, lygina ir kt.; naudoja kūrybinei veiklai. |
| Meninėmis priemonėmis išreiškia ryšį su augalais | Piešia, tapo, lipdo augalus, naudoja augalinius motyvus. Iš miltų ir druskos gamina tešlą lipdymui. Daro gamtinės medžiagos atspaudus dažais popieriuje; molyje, kurdamas reljefinius paveikslus. Piešia augalų dalimis (šakelėmis, šluotelėmis) ir ant jų (ant medžių lapų, žievės, trinkelių). Kuria iš augalų atvirukus, koliažus, floristines kompozicijas; audžia floristinius kilimėlius. Gamina žaislus, muzikinius instrumentus. |
| Stebi ir tyrinėja vandenį, smėlį ir dirvožemį | Vasarą žaidžia žaidimus su vandeniu, patiria ir nusako kai kurias vandens savybes (skaidrus, skystas). Žiemą kuria skulptūras, statinius iš sniego; patiria ir bando nusakyti kai kurias sniego savybes (purus, birus, lipnus). Stebėdamas pradeda suprasti, kad vandens būvis priklauso nuo oro būvio: kai karšta, vanduo garuoja, kai šalta – užšąla; bando išgarinti, užšaldyti vandenį. Sužino apie vandens telkinius (upes, ežerus, jūras), sužino apie keliones vandeniu ir po vandeniu. Žaidžia smėlyje, patiria sauso ir drėgno smėlio savybes; kuria statinius iš drėgno smėlio ir smėlio su vandeniu (suvarvintos pilys); naudoja smėlį kūrybiniams darbams – smėlio tešla, smėlio žvakės, koliažai, spalvoto smėlio buteliai.  |
| Stebi ir analizuoja gamtos reiškinius | Sužino, kad šviesa gali būti natūrali (saulė, mėnulis) ir dirbtinė (elektra, ugnis); vakaroja prie žvakės; laido saulės zuikučius. Gamina žibintus, žvakides iš molio, popieriaus, antrinių žaliavų; dalyvauja žibintų šventėje; kuria vitražus; žaidžia šešėlių žaidimus ir šešėlių teatrą, jame vaidina su šešėlių teatro lėlėmis ir pats (vaikų šešėlių teatras).Veikdamas su akmenimis patiria, kad jie kieti, sunkūs, įvairių spalvų ir formų. Naudoja akmenis kūrybiniams darbams. Stebi oro (giedra, lietus, sniegas, šerkšnas, šlapdriba) ir gamtos (vaivorykštė, žaibas, Saulės ir Mėnulio užtemimai) reiškinius. Sužino, kaip atsiranda lietus. Atkreipia dėmesį į vėją: pasidaro vėduoklę, vėjo malūnėlį, lėktuvėlį, aitvarą, vėjarodę.  |
| Įgyja ekologijos ir gamtosaugos pradmenis,nusiteikia saugoti gyvybę | Analizuoja savo patirtį, turimas žinias ir suvokia, kad žmonės, augalai, gyvūnai priklauso vieni nuo kitų; stengiasi suprasti, kad žmonės, būdami gamtos dalimi, yra atsakingi už gamtą, jos išsaugojimą.Sužino, kad nykstantys augalai ir gyvūnai surašyti „Raudonojoje knygoje“; kad yra visuotinai saugomos vietos: draustiniai, nacionaliniai parkai, gamtos paminklai, medžiai, akmenys. Pratinasi prižiūrėti grupėje auginamus gyvūnus, maitinti, valyti jų „namelius“. Žiemą lesina paukštelius, prisideda prie pagalbos gyvūnams akcijų. Sužino elgesio gamtoje taisykles ir jų laikosi. Iš pasakojimų, televizijos, žiniasklaidos reportažų sužino, kad gamta gali būti pavojinga žmogui – potvyniai, sausros, uraganai, žemės drebėjimai. Kalbasi, diskutuoja apie gamtą, gamtosaugą ir ekologiją. Dalyvauja gamtosauginiuose renginiuose, akcijose darželyje, mieste, rajone; gamtosauginių piešinių konkursuose; vaidina trumpas sceneles apie gamtą, jos problemas. Iš buitinių atliekų gamina lėles stalo teatrui, žaislus smėlio dėžei, muzikinius instrumentus; priemones judriai veiklai (tunelius, mašinėles, įvairias kliūtis) iš kartoninių dėžių; lesyklėles. |
| Mato ir sužino apie įvairius daiktus, jų savybes – dydį, formą, spalvą. | Veikia su daiktais, girdi ir įsimena jų pavadinimus; supranta apibendrinančius žodžius. Aplinkoje, nuotraukose stebi, tyrinėja puodynes, ąsočius, medinius šaukštus, tautinį kostiumą, juostas, švenčių atributus. Varto knygas, nuotraukų albumus, žurnalus ir pastebi praeities ir dabarties architektūros skirtumus, Manipuliuoja, veikia su padidinamuoju stiklu, veidrodžiu, spyruoklėmis, magnetais, svarstyklėmis; aiškinasi, kaip veikia projektorius; tyrinėja, kaip veikia svertai, supasi sūpuoklėse. Manipuliuoja, veikia su daiktais, tyrinėja juos ir įgyja supratimą apie daiktų dydį, ilgį, tūrį, svorį. Lygina daiktus pagal ilgį, aukštį, plotį, dydį, storį. Veikdamas vartoja sąvokas. Juostele, liniuote, žingsniais, pėdomis matuoja daiktų ilgį, aukštį; stebi oro termometro rodmenis; stebi laikrodį; aiškinasi pinigų vertę. Veikia su daiktais, atkreipia dėmesį į jų formas. Iš įvairios formos popieriaus lapų lanksto lankstinius; piešia, tapo ant įvairios formos lapų; piešdamas, tapydamas, aplikuodamas naudoja pažįstamas formas. Žaidžia didaktinius žaidimus su geometrinių ir kitokių formų figūromis; Stato statinius iš trikampių ir keturkampių kaladėlių.. Veikia su skirtingo dydžio ir spalvos figūromis; grupuoja pagal formą. Žaidžia, manipuliuoja įvairių spalvų ir atspalvių žaislais ir daiktais; stebi spalvas ir atspalvius gamtoje, spalvų derinius tautodailės kūriniuose, pamato panašumus; skiria ir pavadina spalvas ir atspalvius; žaidžia žaidimus, reikalaujančius spalvų skyrimo, įvardijimo; klausosi eilėraščių, dainelių, mįslių, pasakų apie spalvas, pats kuria apie tai literatūrinius kūrinėlius; kuria tapybos, aplikacijos, koliažo „skiautinio be adatos“ darbus.  |
| Įgyja supratimą apie kiekį ir skaičių. Domisi skaitmenimis. | Įgyja supratimą apie kiekį, sieja kiekį su skaičiumi; įsimena skaičių seką; Skaičiuoja daiktus, pažįsta skaitmenis; lygina gretimus skaičius, suvokia kiekinę skaičiaus sandarą iš vienetų.Sudaro daiktų grupes didėjančia ar mažėjančia tvarka. Žaidžia, grupuoja daiktus, juos skirsto ir suvokia sudėtį ir atimtį. |
| Pastebi objektyvius laiko tėkmės požymius, supranta, kad laikas matuojamas | Skiria ir pavadina paros dalis, sieja jas su savo gyvenimo ritmu, gamtos reiškiniais; supranta, kad paros ratas visada toks pats; vartoja sąvokas šiandien, rytoj, vakar; planuoja būsimos dienos, savaitės veiklą; stebi žmonių veiklą visomis paros dalimis.Susipažįsta su mechaniniais, elektroniniais, saulės, smėlio, gėlių laikrodžiais; žaidžia didaktinius ir kitokius žaidimus apie laiką ir laikrodį; sužino, kad laikas matuojamas minutėmis, valandomis, paromis, savaitėmis, mėnesiais, metais; sudaro paros juostą, valandas susiedamas su savo veikla; pasidaro kalendorių orams stebėti arba grupės įvykiams žymėti. Pastebi metų laikų nuoseklumą; švenčia sezonines šventes. |
| Suvokia savo amžių, orientuojasi erdvėje | Pasigamina gimtadienių kalendorių, kuriame mato, kokiu metų laiku, kurį mėnesį, kurią dieną gimė, kiek turi metų; iš nuotraukų ar paveikslėlių gamina vaiko (savo paties ar abstraktaus) gyvenimo liniją iki 4, 5, 6 metų.Žaidžia judrius žaidimus; juda nusakyta kryptimi arba pagal išdėstytas nuorodas; keičia kryptį pagal žodinį nurodymą. Nusako daikto vietą erdvėje savo atžvilgiu (prieš mane, už manęs, mano kairėje, dešinėje); skiria kairę ir dešinę pusę. Orientuojasi stalo, lapo paviršiuje. Orientuojasi darželio patalpose, lauko aikštelėje, darželio kieme; sudaro grupės, lauko aikštelės planą ar maketą. |

**MENINĖ KOMPETENCIJA**

|  |  |
| --- | --- |
| Naudojasi tapymo priemonėmis. Atranda įvairius raiškos būdus: įvairius potepius, skirtingą faktūrą ir kt. | Tapo plačiu teptuku, pamirkytu vandeny [be dažų]] ant šaligatvio, tvoros ar kitur. Tapo įvairiomis linijomis [pasvirusiomis, horizontaliomis, vertikaliomis]. Tapo darbelius, neatkeliant rankos, vienu užsimojimu, vaizduojančius spiralę, siūlų kamuolį, „suraizgyta, sumazgyta“. Tapo jiems gerai pažįstamus objektus, tarpusavy derindami dideles ir mažas formas bei sudėtingesnio kontūro formas. Tapo darbelius plačiomis ir siauromis, tiesiomis ir kreivomis linijomis. Tapo ilgais ir trumpais, siaurais ir plačiais potepiais – iš viršaus žemyn, iš kairės į dešinę ir kitomis įvairiomis kryptimis. |
| Atranda spalvų pasaulį, išreiškia save spalva, geba jausti spalvą. Naudoja spalvą įvairioje veikloje, įvardina pagrindines spalvas. |  Eksperimentuoja ant balto ir spalvoto (sauso ir šlapio), įvairaus formato, įvairaus dydžio popieriaus pirštu, teptuku guašo dažais ir akvarele. Iš pradžių dviem spalvom, vėliau daugiau. Stebi gamtą, analizuoja jos spalvas, patirtus įspūdžius atspindi kūrybinėje meninėje raiškoje. Darbelius atlieka įvairiomis technikomis bei priemonėmis. Tapo naudodami pagrindines spalvas: raudoną, geltoną, mėlyną. |
| Pamato ir išvardina metų laikų spalvas.  | Pro langą ar pasivaikščiojimo metu stebi gamtą, analizuoja jos objektus (medžius, namus gėles ir kt.) ir juos atvaizduoja kūrybinėje veikloje. |
| Pratina maišyti spalvas, atranda atspalvius ir juos įvardinti. | Tapo darbelius maišydami pagrindines spalvas ir nusako spalvos pavadinimą. Raudona su mėlyna – violetinė, raudoną su geltona – oranžinė, Geltona su mėlyna – žalia. Jas vadina sudedamosiomis spalvomis. |
| Suvokia spalvų emocinį poveikį. Geba pažinti ir įvardinti šiltas ir šaltas, linksmas ir liūdnas spalvas. Jas kūrybingai taiko emocinėje darbelio raiškoje. | Tapo spalvomis panašiomis į ugnį: raudona, oranžine ir į ledą: mėlyna .Tapo darbelius geltona, oranžine, raudona, spalva. Aptaria kokius jausmus jie patiria, stebėdami darbelį. Tapo mėlyna spalva, mėlyną maišo su žalia. Tapo ruda, pilka spalvomis, analizuoja darbelio emocinę išraišką. Kalbasi apie tai ką kokiomis spalvomis vaizduoti. Šiltomis spalvomis nutapytų formų darbelio foną dengia šaltomis spalvomis ir atvirkščiai. |
| Tapytą darbelį papildo realiomis medžiagomis, aplikacijomis. Ieško geriausių spalvinių derinių gamtoje. Domisi etnokultūros tradicijomis – tautinių raštų spalviniais deriniais.  | Daro koliažus. Tapo portretus, gamina kaukes. Darbeliuose naudoja realias medžiagas: siūlus, kailį, audinius, džiovintus augalus ir kt.Artimiausioje aplinkoje, stebi gėlynus, gėlių žiedus [ žiedlapių spalvą ir viduriukus], žydinčius medžius ir kt. Atranda dažniausia pasitaikančius spalvų derinius gamtoje: žalia su raudona, oranžinė su violetine, mėlyna su geltona. Tapo gėles naudodamiesi gamtoje aptiktais spalviniais deriniais. Varto lietuvių liaudies meno albumus. Analizuoja audinių spalvinius derinius ir atranda, kad dažniausiai aptinkami tie deriniai, kuriuos jie atrado gamtoje.  |
| Atranda spalvų ratą,tapymą derina su štampavimu, vaško kreidelių technika. | Analizuoja spalvų ratą. Išvardina vienas priešais kitą stovinčias spalvas. Atranda, kad tai spalvos, kurios tarpusavy labai gerai dera: raudona su žalia, geltona su mėlyna, violetinė su oranžine. Tapo darbelius, juose taiko aukščiau minėtų spalvų derinius. Puošia darbelius ornamentais iš dviejų elementų, naudoja dvi spalvas, jas derina prie fono.Piešia formas vaško kreidelėmis, po to dengia akvarele. Prisimena spalvų derinius. |
| Spalvomis, linijomis išreiškia literatūros, muzikos kūrinio ar kitokius meninius įspūdžius. | Tapo klausydami muzikos ir ją atvaizduoja spalvų, potepių emocine išraiška (linijos švelnios, aštrios, tolygios, pulsuojančios, kintamo intensyvumo ir pan.). |
| Įgyja komponavimo įgūdžių. | Lape komponuoja vaizduojamus objektus. Nustato lapo vidurį, kampus, viršutinę, apatinę, kairę, dešinę pusę. Vaizduojamus objektus talpina visoje lapo plokštumoje. |
| Atranda linijų, dėmių pasaulį. Geba išreikšti save linija, dėme, ugdo jautrumą šioms raiškos priemonėmis. Atranda raiškos įvairovę. | Eksperimentuoja su didelių matmenų medžiagomis ant didelių popieriaus lapų (medžio anglimi, kreida, vaško kreidelėmis ir kt.). Piešia kreida ant asfalto, linoleumo. Piešia taškelius, brūkšnelius, linijas. Piešia dideles ir mažas, kampuotas ir apvalias bei netaisyklingas uždaras linijas. Plokštumas užbrūkšniuoja – gauna dėmes. Jas analizuoja, aptaria į ką jos panašios (namas, medis, mašina, gėlė ir kt.). |
| Linijų, dėmių pagalba vaizduoja artimiausios aplinkos objektus.  | Piešia linijas, dėmes, jas derina tarpusavy, vaizduoja mašinas, medžius namus, žmones, gėles ir kt.  |
| Naudoja įvairias grafikos priemones. | Eksperimentuoja su įvairiomis grafinėmis priemonėmis, minkštu juodu pieštuku flomasteriais, spalvotais pieštukais, kreidelėmis, vaško kreidelėmis ant balto popieriaus. Atranda įvairius raiškos būdus: įvairias linijas, dėmes, jų derinius Uždaras plokštumas [dėmes] užbrūkšniuoja. |
| Skiria ir piešia pagrindines spalvas, linksmas ir liūdnas, šviesias ir tamsias.  | Pagrindinėmis spalvomis piešia įvairaus turinio jiems patrauklius objektus, juos jungia į siužetus, įvardina spalvas ir jų atspalvius. Varto knygeles analizuoja jų iliustracijų spalvinį pobūdį, jį sieja su literatūrinio kūrinio emocijomis. Atranda, kad linksmam turiniui išreikšti naudojamos šiltos spalvos ir atvirkščiai. Piešia gamtą, literatūrinius išgyvenimus, taiko spalvą jų emociniam poveikiui išreikšti. |
| Suvokia ornamento ypatumus ir juos piešia. | Dėlioja linijinius „piešinius“, ornamentus iš pagalbinių medžiagų (pagaliukų, šiaudelių, pušies spyglių ir kt.). Taškeliais, brūkšneliais, linijomis, apskritimais puošia darbelį, iš popieriaus iškirptą formą. |
| Piešimą jungia su štampavimo ir aplikavimo technika.Įgauna kompozicinių įgūdžių. |  Piešimo ir štampavimo technika puošia auklėtojos ar vyresniųjų vaikų iškirptas formas. Aplikuoja įvairius objektus, pripiešia trūkstamas detales arba aplikuotą darbelį papildo piešiniais.Randa lape vaizduojamo daikto viršų ir apačią, objektą vaizduoja didelį - per visą lapą, piešiant nesukioja popieriaus lapo. Piešiant keletą objektų, gerai apgalvoti jų vietą popieriaus lape. |
| Piešiniuose naudoja regimosios informacijos vaizdus, grafinius ženklus, tautinius ornamentus. | Darbelius puošia įvairiomis rodyklėmis. Naudoja horizontalias, vertikalias, pasvirusias linijas. Objektus žymi skaičiais, raidėmis. Varto lietuvių liaudies meno albumus. Analizuoja tautinius raštus, ieško liaudies ornamentikos pavyzdžių. Ant balto ar spalvoto popieriaus lapo piešia liaudies meno dirbinius: audinius, indus, baldus, juos puošia kripukėmis, laužytomis linijomis, liaudies ornamentais. Piešia „spirales“, „siūlų kamuolius“, „surazgyta, sumazgyta“ ir kt. |
| Suvokia geometrinio ir laisvo kontūro linijas. Linija vaizduoja gamtos pokyčius ir patirtus įspūdžius. | Stebi, analizuoja artimiausioje aplinkoje esančius objektus: namus, medžius, žmones, mašinas ir kt. Piešia tiesiomis, susikertančiomis ir lenktomis linijomis. Linijomis išreiškia gyvų objektų judesį. Piešia portretus, lenktomis linijomis išreiškia nuotaiką. Skirtingomis linijomis, vaizduoja metų laikus. Stebi, piešia metų laikus. Linijų, dėmių, spalvų pagalba išreiškia jų kaitą. Klausydami muzikos ar prisiminę sektą pasaką, vaikai įvairiomis linijomis (lenktomis, kampuotomis, aštriomis, švelniomis, impulsyviomis, netolygaus pulsavimo) vaizduoja mėgstamus herojus, gamtos vaizdus ir kt. |
| Pamato, atranda ir naudoti daiktų paviršių savybes. Įgyja jautrumą spalvai. | Ieško įvairių priemonių, kuriomis galima štampuoti: ritė nuo siūlų, sagutė, trintukas, pagaliukas. Laisvai eksperimentuoja su turimomis medžiagomis, naudodami skirtingas formas ir spalvas. Štampuoja ant popieriaus, senos paklodės, naudodamiesi guašu, vandeniniais dažais, Bando atrasti skirtingos raiškos būdus. Gamina spaudukus iš bulvės, morkos, kempinės, kartono ir kt. Gamina darbelius, panaudodami liaudies ornamentikos motyvus ir spalvas Ieško atspaudų ir įspaudų gamtoje. Pamato ir reaguoja į žmonių, gyvūnų, paukščių pėdsakus sniege, smėlyje. |
| Gėrisi daikto paviršiaus faktūra. Geba dekoratyviai komponuoti. | Daro gamtos daiktų atspaudus: medžio lapo, akmenėlio, šakelės, kankorėžio ir kt. Naudoja guašo dažus, tarpusavy derina spalvas.Gamina atspaudus iš daiktų, paliekančių skirtingas faktūras: skirtingų medžių lapai, skirtingų struktūrų audiniai. Štampuotu ornamentu puošia darbelį atliktą iš popieriaus ir kitos medžiagos.  |
| Ieško įvairesnių štampavimo priemonių ir būdų, išreiškia save. Štampavimą derina su piešimu, tapymu, aplikavimu.  | Štampuoja pirštu, teptuku, štampeliu ar kita priemone, nesudėtingas formas, ornamentus. Gamina koliažus, naudodami įvairias technikas: tapymą, piešimą, aplikavimą, štampavimą. Abiem rankomis, kojomis, vienu metu ar pakaitomis daro pirštų, plaštakos, pėdos atspaudus dažais ant popieriaus, senos paklodės. Eksperimentuoja teptuku, bando atrasti įvairius išraiškos būdus [teptuko viršūnėle, šonu, vos liečiant popierių, prispaudžiant teptuką ir t.t.]. Daro monotipiją. Tepa dažais stiklo paviršių ir jį suglaudžia su kito stiklo paviršiumi. |
| Ieško dekoratyvinės išraiškos potepių  | Štampuoja teptuku taip, kad iš atskirų potepių susidarytų paprastos dekoratyvinės formos: danteliai, vingelė, trikampis, kvadratas, rombas, gėlė, eglutė, ir kt. Jomis puošia iš popieriaus iškirptas formas, lankstinukus, audinio raštą ir pan. |
| Puoselėja etnokultūros tradicijas. | Varto liaudies meno albumus, analizuoja audinius, ieško formų ir spalvų derinių. Taip štampuoja, kad susidarytų audinio raštas – vienas ar du elementai (iš pradžių paeiliui, vėliau pakaitomis). Štampuoja eilutėmis, stulpeliais. Iš pradžių naudoja dvi, vėliau tris spalvas (įskaitant fono spalvą).Ornamentais puošia iš popieriaus iškirptas indų formas, drabužius, namų apyvokos daiktus. |
| Įgauna klijavimo technikos įgūdžių. Atranda plokščias ir pusiau plokščias formas ir jų faktūrų įvairovę. | Iš įvairaus (skirtingo šiurkštumo, storumo, įvairių spalvų) popieriaus [buityje nereikalingų laikraščių, servetėlių, tapetų, folijos ir kt.] plėšo, lanksto, klijuoja įvairius darbelius, išgaudami plokščią ir pusiau plokščią formą.    |
| Aplikuoja iš auklėtojos paruoštų formų, kerpa ir plėšo geometrines netaisyklingų formų detales, veiksmų simbolius (piktogramos)  | Smulkias formas klijuoja eilute, ratuku. Iš atskirų dalių sudaro vaizdelius.Plėšo įvairias formas. Dėlioja ornamentus ir juos klijuoja iš geometrinės ir netaisyklingos formos detalių. Puošia pačių padarytus darbelius, pripiešia trūkstamas detales. Iš raidžių, skaičių, rodyklių dėlioja dekoratyvius vaizdus, juos naudoja aplikacijoje ir kitoje veikloje (vaidinimuose, žaidimuose ir kt.). Aplikuoja darbelius iš geometrinių formų: trikampio, stačiakampio ir netaisyklingos iškirptos formos. Dėlioja, klijuoja siužetus iš plėšytų, iškirptų pagal jų pačių nupieštus kontūrus formų. Gamina grupinius darbelius, dekoracijas vaidinimams, šešėlių teatrui. Iš perpus sulenkto popieriaus kerpa – gyvybės medį, saulutę, augalus, indus, kryžių ir kt. Plėšia, kerpa įvairias formas (apvalias, kampuotas, dideles, mažas, netaisyklingas), klijuoja kolektyvinius darbus. Pasirenka popierių, ant kurio klijuoja.  |
| Aplikavimą derina su piešimu, tapymu, štampavimu.Aplikacijas papildo realiomis medžiagomis.Dekoratyviu vaizdu – apibendrina forma ir spalva išreiškia save. | Gamina lėles, kaukes. Joms prideda papildomas detales iš siūlų, odos, kailio, pakulų, gamtinės medžiagos, džiovintų augalų, audinio, kiaušinio lukšto gabalėlių. Žaidimuose naudoja pačių rankomis pagamintais sutartiniais ženklais, simbolizuojančiais objektą, įvykį, veiksmą.  Daiktų spalvą išskiria iš fono. Šviesias figūrėles klijuoja ant tamsaus popieriaus lapo o šiltų spalvų figūrėles ant šaltesnės spalvos fono ir atvirkščiai. |
| Suvokia medžiagos plastines ir konstrukcines savybes. Lipdo, formuoja iš molio ir plastilino lazdelę, rutulį, blyną.  | Laisvai eksperimentuoja su įvairiomis tūrinėmis medžiagomis: moliu, plastilinu (čiupinėja, iš didesnio gabalo atskiria mažesnį, minko nedidelį gabalėlį, volioja ant lentelės). Eksperimentuoja su drėgnu smėliu, sniegu. Daro atspaudus molyje, plastiline, drėgname smėlyje, naudodami įvairius daiktus, kurie palieka atspaudus: flomasterių kamšteliai, smėlio formelės, įspaudukai. Atspaudus smėlyje atlieka ranka, pėda ir t.t. Tarp delnų ar ant lentelės volioja didesnį ar mažesnį molio, plastilino gabalėlį, kad gautų apvalią lazdelę, rutulį. Iš gabaliuko molio ar plastilino išploja blynelį. Ištempia, sulenkia, susuka, nusmailina, išima dalį molio, plastilino, pirštais užlanksto kraštus.  |
| Atranda darbo su moliu ir plastilinu technologinius skirtumus, formuoja erdvines formas, geba įvardinti darbo su moliu priemones.  | Vaikai lipdo darbelius iš molio ir plastilino. Detales iš plastilino vieną prie kitos prispaudžia, o molio darbelių detalių lipdomą paviršių prieš prispaudžiant pabrauko [pašiaušia] drėgna kempine. Stekos pagalba molio darbelyje įspaudžia duobutes, griovelius, atlieka įvairius paviršiaus papuošimus. Iš molio, plastilino gabalo kočioja lakštą, jį kūrybingai raito, lanksto, suka, vynioja. Išgauna fantastines arba iš anksto norimas sukurti formas. Iš molio, plastilino kočioja rutulį. Laikydami jį kairės rankos delne, daro duobutę ir, pagal laikrodžio rodyklę sukdami rutulį, didina duobutę. Naudodami išgaubtą formą ir kitas anksčiau išmoktas, jungia tarpusavy ir lipdo darbelius. Vaikai kočioja molio lakštą, ant jo deda trafaretus, (skritulio, stačiakampio, kvadrato, rombo ir pan.) juos išpjauna ir iš gautų formų lipdo darbelius. Darbelį lipdo iš atskirų detalių, smulkias detales ištempia. Naudoja tempimo būdą |
| Žino ir puoselėja etnokultūros tradicijas. | Vaikai varto lietuvių liaudies meno albumus, analizuoja senovinius molio dirbinius. Lipdo indus, naudodami išgaubtą formą ir ilgas lazdeles (sliekus). Iš išgaubtos formos lipdo ąsočio apačią, Jos viršuje priklijuoja storą lazdelę ir formuoja ąsočio kaklelį. Iš lazdelės klijuoja ąselę. Varto lietuvių liaudies meno albumus, analizuoja piešinius – vingriuosius raštus ant senovinių baldų (spintų, indaujų, skrynių ir pan.) Kočioja norimos formos molio, plastilino lakštą ir iš rutuliukų, ovalų, lazdelių kuria vingriuosius raštus. Su flomasterių kamšteliais atlieka įspaudus. |
| Faktūruoja molio, plastilino paviršių, lipdyti skulptūras. |  Kočioja molio, plastilino lakštą. Ant jo užkloja audinį, sietelį, gofruotą popierių ir pakočioja kočėlu. Priemonę atitraukia ir atsiranda faktūra. Iš faktūruoto lakšto suka gyvūnėlių kūnus. Piktam gyvūnėliui taiko šiurkščią faktūrą, o švelniam – švelnią. Molio paviršių raižo su steka. Iš molio, plastilino gabalo lipdo paukščio, gyvūno, žmogaus figūrą. Nereikalingam moliui išimti naudoja steką. |
| Molio darbeliui suteikia emocinę išraišką, spalvina darbelius. Kuria sakralinį meną.Molio, plastilino lakšteatlieka augalų įspaudus. |  Jungia įvairius lipdymo būdus. Lipdo pamėgtų pasakų personažus, multifilmų veikėjus ir kt. Atkreipia dėmesį į sakralinio meno figūrėles esančias liaudies meno albumuose, bažnyčiose, namuose ir jas lipdo. Kočioja molio, plastilino lakštus, ant jų deda augalus ir užkočioja. Augalus atitraukia ir pasilieka augalo įspaudas. Išdžiūvusius darbelius spalvina guašu. Dažo nedaug, kad neužgožtų medžiagos iš kurios darbelis atliktas. |
| Kuria spontaniškai.  | Vaikas lipdo laisvai išgyvendamas savo idėjas ir jausmus. Vaikai kuria pačius įdomiausius darbelius, jų turinį lemia vaiko meninė kompetencija.  |
| Gėrisi gražiais daiktais, puoselėja šventumo jausmą. Meno dirbiniuose įžvelgia realų pasaulį. | Varto lietuvių liaudies meno albumus, kalba apie taurius dalykus, dailės kūrinius, kitus objektus (architektūra, dizainas, ir kt.), gamtą. Kalba apie dailininkų, architektų kūrybą, vaikų darbus. Analizuoja jų meninę vertę. Įvardina pojūčius, kuriuos sukelia dailės kūriniai, kiti objektai ir gamta. |
| Ugdo nuojautą apie dailės kūrinių kultūrinę reikšmę, istorinę vertę. |  Kalbasi su auklėtoja ir tyrinėja meno knygas, kuriose atvaizduoti senoviniai meno kūriniai (tapyba, architektūra, skulptūra). Kalba su auklėtoja ir draugais, su kitais žmonėmis dailės procese, taip pat apžiūrint ir regint dailės kūrinius |
| Intuityviai suvokia dailės kūrinio prasmę ir įvardina pojūčius.  | Varto pažintines dailės knygas apie gimtąjį miestą, sostinę Vilnių. Apžiūri, glosto grupėje esančius medžio raižinius, molinius indus, molio darbelius, skulptūrėles, audinius ir kt. Nusako patirtus pojūčius, jausmus. |
| Suvokia sakralinį meną. Pastebi tuos pačius puošybos elementus | Vaikai apžiūri analizuoja meno dirbinius, juos lygina tarpusavy, ieško panašių požymių ant skirtingų tautodailės, dekoratyvinės dailės darbų: audinių, keramikos, medžio dirbinių, margučių. Vaikai varto meno knygas, albumus, apžiūri atvirukus, foto nuotraukas, kuriose pavaizduoti senoviniai geležiniai ir mediniai kryžiai, stogastulpiai, koplytstulpiai. Apžiūri senas bažnyčias: medines ir mūrines. Kartu su tėveliais lankosi bažnyčioje, stebi sakralinio meno skulptūrėles, paveikslus. Patirtus meninius įspūdžius dalinasi su draugais, auklėtoja ir kitais suaugusiais. |
| Meno kūriniuose atranda linijas, spalvas, formos raiškos būdus, jų išdėstymo darną, pajunta simbolinę prasmę |  Žiūrinėja į dailės kūrinius ir žmogaus padarytus darbus. Ieško plonų, storų, grubių linijų. Analizuoja kuo jos nubrėžtos. Nusako spalvas, jų atspalvius, emocinį poveikį. Aptaria formos paviršių, jos faktūrą. Aiškinasi raiškos elementų išdėstymo darną. Charakterizuoja formų konstrukciją, detalių ypatumus (apvalios, kampuotos, smulkios, stambios), iš vieno gabalo ar iš daugelio dalių padaryta forma. Apžiūrinėja tautinę vėliavą, aiškintis spalvų prasmę. Analizuoja Vytį, Gediminaičių stulpus, aptaria linijų charakteristiką, jų emocinį poveikį. |
| Mato ir kalba apie regimosios informacijos priemones. | Stebi analizuoja grafinius ženklus, daiktų, reiškinių simbolius, schemas vaikų dailės darbuose, aplinkoje, (per TV, spaudoje, parduotuvėje, gatvėje ir kt.). |
| Laisvai veikai su įvairiomis konstravimo medžiagomis,Lego duplo ir sistems rinkiniais. | Kuria darbelius iš medinių ir plastmasinių konstravimo detalių. Stato statinukus naudodami Lego duplo ir sistems rinkinius. Daro įvairius dirbinius iš medžio atliekų (kaladėlių, lentelių, lazdelių, skiedrų, gamtinės medžiagos). Konstravime naudoja įvairių dydžių bei formų dėžes, papildomą medžiagą. |
| Kaitalioja formos ir erdvės derinius. Konstruoja žmonių bei gyvūnų figūras, įvairaus dydžio bei formos statinius.  | Konstruoja dėliodami statybinę medžiagą vertikaliai, horizontaliai , pasirinkdami atstumą (vienodus tarpus, įvairių dydžių tarpus ir kt.). Tiksliai ir simboliškai atkuria daiktą pagal pateiktą pavyzdį, arba žodinį apibūdinimą.. Dalinasi erdve su draugais. Keičia atvirą erdvę į uždarą. Derina statybinę medžiagą pagal formą, dydį, kiekį, poreikį. Pristato savo darbelius draugams. Jungia statinukus į visumą atsižvelgdami į statinukų pobūdį. |
| Konstrukcinėje veikloje naudoja įvairių faktūrų bei spalvų medžiagas. Pajunta skirtingos faktūros įtaką dirbinio nuotaikai. | Konstruoja derindami Lego sistems ir duplo kaladėles kartu. Pagal konstruojamo modelio pobūdį pasirenka įvairių spalvų bei faktūrų papildomą medžiagą(kartoną, minkštą bei spalvotą popierių, vielą, įvairaus dydžio bei storio medžiagos atraižas. |
| Piešia Lego sistems ir duplo kaladėlėmis plokštumoje ant Lego pagrindo. Tapomą piešinuką pabaigia Lego kaladėlėmis, ar atvirkščiai. Pajunta įvairių spalvų derinius. | Piešia Lego kaladėlėmis, medinėmis spalvotomis trinkelėmis ant tvirto pagrindo. Dekoruodami naudoja įvairių formų, dydžių bei spalvų konstravimo medžiagą.Lego sistems kaladėlėmis margina raštais daiktus pvz; (juosta, staltiesė, gyvatė ir t.t.) |
| Pina iš tos pačios ir įvairių spalvų popieriaus juostelių, šiaudelių. | Pina kilimėlius, juostas derindami spalvas, kurdami raštą. |
| Vaidybą naudoja saviraiškai, socialinės patirties įspūdžių išraiškai. | Žaidžia, žaisdami išreiškia savo įspūdžius, išgyvenimus. Laisvai atkuria ryškius kalbos ir elgesio bruožus. Žaidžia su tikrais, reikalingais vaidmeniui atlikti reikmenimis, arba jų pakaitalais. Žaidžia išreikšdami savo pasaulėjautą, plėtoja žaidimo siužetą, fantazuoja. Mimika, raiškiu judesiu atkuria kalbą ir elgesį. Dėmesingai, nuosekliai atlieka veiksmus, bendrauja neformaliai, emociškai. Geba pasirūpinti, vaidmeniui trūkstančiais, reikalingais įrankiais, kostiumais. Kuria su draugu arba grupele vaikų, fantazuoja kaip atlikti vaidmenį. Susikuria naują siužetą, improvizuoja mažiau žinomo veikėjo vaidmenį, kalbą. Moka ir stengiasi atlikti vaidmeniui būdingą kalbos intonaciją, judesius. Kalba, elgiasi, bendrauja ir improvizuoja nebe savo, bet veikėjo vardu, susitapatina su personažu. Vaidinant atsiskleidžia įgimti artistiniai gabumai, vaikai vaidmenį atlieka patraukliai, temperamentingai, su intonacijos skambumu, plastiškai. Kuria sudėtingesnius vaidmenis, improvizuoja ir veiksmo eigą, ir žodžius, ir veido išraišką, ir intonaciją. Kuria ir naudoja vaidmeniui kostiumus, dekoracijas, daineles, pritaiko instrumentus.  |
| Domisi stalo teatro lėlėmis, vaidinti su jomis, jas naudoti saviraiškai. | Žaidžia su pačių pieštomis, iškarpytomis lėlėmis-figūrėlėmis, vaidina su lėlėmis, išreiškia lėlių emocijas. Žaidžia pačių sukurtas trumpas muzikines, literatūrines scenas. Gamina piršto lėles, eksperimentuoja su tradicinėmis natūraliomis ir dirbtinėmis medžiagomis: popieriumi, lino siūlais, skiautėmis, šiaudeliais, bulvėmis , moliu, pagaliukais, kojinėmis. Perima jau žinomus ir ieško savitų gamybos būdų. Vaidinant atlieka lėlės judesį ir kalbą. Vaidina pagal įsivaizduojamą situaciją. Vaidina įvairius vaidmenis su įvairiomis pirštininėmis, lazdelinėmis lėlėmis, lėlių šešėlių teatrui skirtomis lėlėmis. Vaidmenis išreiškia nuotaika, ritmo kaita, jaučia turimų žodžių ir atliekamų judesių harmoniją, vaidmens kultūrinį savitumą. |
| Vaidina su kaukėmis, spontaniškai improvizuoja, pratinasi vaidinti personažą laisvai, tiesiogiai. | Eksperimentuoja kaukėmis Naujametiniame karnavale, kalba ir atlieka už personažą veiksmus. Savarankiškai žaidžia ir vaidina pagal pačių pasiūlytus siužetus. Gamina kaukes su jomis vaidina, išreiškia baimės, džiaugsmo emocijas, veikėjo judesius kalbos manierą. Atlieka vaidmenis aktyviai, drąsiai išreikšdami save. Žino tradicinių kaukių prasmę, vaidina su ja, geba į personažo vaidmenį persikūnyti ne tik vidumi, bet ir išore. Supranta dorinę vaidybinio žaidimo prasmę, ją geba išreikšti veikėjų kalbos intonacija, plastika, kostiumais. Domisi į darželį atvykstančiais artistais stebi jų vaidmenis, kartu su jais vaidina, kuria, improvizuoja. Žino, ką teatre veikia artistai, dailininkai. |
| Seka pasakas, dainuoja daineles, bando atlikti tautosakos kūrinėlius, pajunta išraiškos įvairovę. | Klausosi ir supranta tautosakos kūrinius, jaučia jų skambumą, patys laisvai kuria vaidybines situacijas. Kalba aiškiai su intonacija. Išreiškia kūrinio nuotaiką - vaidinant kalba greitai, lėtai, linksmai, nuotaikingai, paslaptingai. Jaučia ir perteikia kūrinio ypatybes. |
| Domisi ir žiūri vaidinimus, juos supranta ir įvertina, išreiškia įspūdžius. | Stebi profesionalių aktorių, darželio auklėtojų, kitų grupių ugdytinių vaidinimus. Aptaria veikėjų elgesį, judėjimą, intonaciją, kostiumus, dekoracijas. Patirtus įspūdžius išreiškia: renkasi vaidmenį, kuria dekoracijas, kaukes, vaidina ir atkuria matytą vaidmenį, improvizuoja. |
| Atranda natūralių ir žmogaus skleidžiamų garsų pasaulį, jais domisi, juos tyrinėjaKlausosi įvairių muzikinių kūrinių, įgyja supratimą apie kai kuriuos muzikinės kalbos elementus. Patirtus jausmus išreiškia judesiu, žodžiu, garsu. | Išgirsta ,atkuria „gamtos“ muziką- upelio čiurlenimą, vėjo ūžavimą, gegutės kukavimą . Klausosi žmogaus pagamintų daiktų garsų triukšmų – didelio ir mažo laikrodžio ritmo, žmogaus žingsnių kaukšėjimo, kirvio, pjūklo skleidžiamų garsų tembro. Įsiklauso į „tylą“ grupėje, pievoje, kaimo sodyboje, įsiklauso į save ( vidinė „muzika“). Klausosi „gyvos“ muzikos , atliekamos pedagogo, vaikų, muzikos atlikėjų ir įrašų. Atpažįsta girdėtus kūrinius, pav. girdėtą dainelę, ją pavadina. Skiria tempą: lėtas – greitas; dinamiką: tyliai – garsiai; tembrą: storai- plonai, skiria muzikos nuotaiką: linksma- liūdna, svajinga, džiugi, energinga, niūri, graudi. Klausosi muzikos, atliekamos liaudies instrumentais, klasikiniais ( pianinu, smuiku ir kt.) Klausosi liaudies ir profesionalų kompozitorių sukurtos muzikos. Klausosi muzikos ir atliepia ją judesiais: mirksi, siūbuoja, žygiuoja; darbo veiksmais: ritmiškai šluoja, kala vinį ir t.t. Muziką atliepia garsais: pliaukši rankomis, stuksena kaladėlėmis, akmenukais. Girdėdami muziką, suvokia, jog ji kalba apie kito žmogaus jausmus, išgyvenimus, požiūrį į daiktus. Muzika gali padėti „ pasakyti“ kitam apie save, savo nuotaiką, jausmus pav. P. Čaikovskio „Lėlės liga“. |
| Bando laisvai išreikšti save spontanišku dainavimuTyrinėja balso galimybes, lavina balsą. Įsiklauso, išgyvena ir atliepia įvairią muziką |  Niūniuoja girdėtą melodiją, dainos motyvą. Dainuoja įvairiose situacijose: grupėje, salėje, kieme, namie. Bando savo balsą, vaizduojant (be žodžių) migdymą, kiaušinio skilimą, mylimą žvėrelį. Tiria balso galimybes, dainuodami tyliai- garsiai, aukštai- žemai. Balsą naudoja objektams, paveikslėliams, žodžiams išreikšti, pavaizduoti (rieda didelis, mažas sviedinys, stovi aukštas ir žemas namas) . Susipažįsta, kaip mokytis dainą( ją išklauso, išmoksta melodiją, mokosi žodžius, ją atlieka). Dainuoja ritmiškai, tiksliai intonuoja. Pratinasi prie taisyklingos kūno laikysenos ir kvėpavimo ( kvėpavimo pratimai-pučia plunksną, balioną, tirpdo „užšalusį“ langą). Dainuoja vidutiniu garsu, neforsuoja garso, aiškiai taria balsius, priebalsius, dvibalsius( skaičiuotės, erzinimai, įsidainavimo pratimai).Dainuoja su instrumentiniu pritarimu ir be jo (lopšines, formulines, grandinines, piemenėlių ir kitas paprastas kupetines daineles apie gyvūnus, gamtą, daiktus, žmones). Dainavimą palydi ritminiais judesiais ar garsais( plojimu ir kt.). Intuityviai suvokia liaudies muzikos grožį, savitumą, jos vertę. Pratinasi dainuoti patriotines lietuvių liaudies dainas, giesmes. |
| Ritmiškai ir raiškiai atlieka judesius pagal muziką, perteikia muzikos nuotaiką. Šoka liaudies, ritminius šokius, ratelius, žaidžia muzikinius žaidimus. Kuria, improvizuoja rimtinius motyvus, išmėgina įvairias ritmo raiškos galimybes.  | Atranda savo kūno „ritminius“ instrumentus bei įvairias ritmo raiškos galimybes. Tyrinėja, kurias kūno dalis galima ritmiškai judinti (mirksi, kraipo galvą) kurios kūno dalys gali padėti išgauti ritminius garsus (trepsi, pliaukši , šokinėja) . Išbando ritmo išgavimo galimybes, kūnui nekeičiant padėties erdvėje (siūbuoja, pritupia), bei judant erdvėje (žygiuoja, šokuoja). Mėgina išgauti ritmus, keičiant greitį, judėjimo kryptį. Šoka tik vienodo tempo ratelius, atlieka šokius, kai atskiras dalis atlieka skirtingu tempu, mokosi eiti, bėgti ratu, suktis į abi puses po vieną ir poromis pagal muziką. Savarankiškai sudaro ratą, eina tvarkingai, išsisklaido. Savarankiškai keičia rato kryptį (į kairę, į dešinę). Mažina, didina ratą, eina šoniniu žingsniu. Eina atbulomis, sudaro du (vienas vidury kito) ratus. Judesius atlieka eidami, stovėdami tiesia linija. Judesius atlieka grakščiai, emocionaliai, šokant išlaiko visos grupės darną, rato lygumą, suvokia, kada pagal muziką labiau tinka greitesni, ar ramūs judesiai. Mokosi inscenizuoti dainą, ratelį, kuria rimtus žodžiams, skanduoja trumpus tekstus. Kuria charakteringus judesius (eina kaip gudri lapė, šokuoja kaip bailus kiškis, šleivoja kaip didelė meška). |
| Atpažįsta muzikos instrumentus jais grojant pavieniui. Ugdo ritmo pojūtį, turtina muzikinės kalbos patirtį. Žaidžia garsais, kuria, improvizuoja. | Įsiklauso ir atpažįsta darželyje naudojamus vaikiškus instrumentus (būgnelis, dūdelė, metalofonas). Taip pat skiria pianino, smuiko, kanklių garsą. Atpažįsta vargonus, birbynę, armoniką. Groja įvairiais vaikiškais muzikos instrumentais, moka pajusti muzikos kūrinio tempą (lėtas ar greitas). Perteikti juos kūno judesiais, skambančiais daiktais ar muzikos instrumentais. Tyrinėja garso išgavimo būdus įvairiais instrumentais (gamtos – kankorėžiais, akmenėliais, aguonų galvutėmis) savo gamybos (dėžutėmis su sėklomis, lazdelėmis, kaladėlėmis) vaikiškais muzikos instrumentais (ritminiais ir melodiniais). Jais atlieka ritminius pratimus, pritaria ritmiškai savo dainavimus, pedagogo grojimui (groja lazdelėmis, kaladėlėmis, akmenukais). |

 **Žaidimas** - pagrindinė ikimokyklinio amžiaus vaiko veiklos forma. Gera vaikystė turi būti kupina žaidimų. Žaisdami vaikai daug geriau lavėja, žaidimai teikia vaikams džiaugsmą, malonumą ir nereikalauja ypatingų pastangų. Laisvas, vaiko iniciatyva pradėtas žaidimas dažnai būna motyvuotas-pajusti pasitenkinimą, nelaukiant rezultatų. Žaidžiant lavėja vaiko kalba, jis mokosi bendrauti su kitais, nebijo klysti, rizikuoti, išbandyti visus galimus būdus.

 Žaidžiant atsiskleidžia pažintiniai procesai, vaikas fantazuodamas gali tyrinėti ir išmėginti daugelį pažintinių veikimo būdų. Žaidimo sąlygos leidžia vaikui laisvai eksperimentuoti.

 \* Vaikai žaidžia socialinius ir vaidmeninius žaidimus - jų metu atlieka siužetinius veiksmus su daiktais, pasiskirsto vaidmenimis.

 \*Ugdymui skirti žaidimai su taisyklėmis, jie pratina vaikus žaisti lygiomis teisėmis, priimti taisyklę kaip visiems privalomą. Žaisdamas vaikas mėgdžioja suaugusiųjų veiksmus, reiškia norą tyrinėti, pažinti, valdo judesius, atlieka pavedimus, sprendžia kokią nors užduotį, kuri reikalauja proto, valios, dėmesio pastangų, orientacijos, o rezultatas džiugina.

 \*Statybiniai konstrukciniai žaidimai padeda vaikams plėtoti kūrybinius sumanymus, derinti interesus, kokia seka dėti žaislus, atrinkti kaladėles pagal dydį, formą, spalvą, atkurti pagrindines statinio konstrukcijas, sieti statinius su realiais vaizdiniais.

 \*Kūrybiniai tradiciniai žaidimai-tai iš kartos į kartą perduodami įvairūs liaudies, meninės raiškos žaidimai. Juos žaisdami vaikai mėgdžioja gamtos garsus, dainuoja daineles, judesiu išreiškia nuotaikas, vaizduoja paukštelius, gyvūnus.

 Žaidimas, kaip vyraujanti vaikų socialinės, sveikatos saugojimo, pažinimo, komunikavimo, meninės kompetencijų veikla, padeda išbandyti įvairius veikimo būdus, pajusti prasmingą

ryšį su suaugusiais, suprasti ir perimti jų tradicijas, įgyti gyvenimo patyrimo, tyrinėti, atrasti, lavinti vaizduotę, eiti nuo nepažystamo prie naujo, nusiteikti kūrybinei raiškai, vaizduotei, naujam patyrimui.

**Ugdymo(si) pasiekimai ir jų vertinimas**

 **Vaiko pasiekimų vertinimas** - tai duomenų rinkimas apie jo poreikius, interesus, pastangas, ugdymo(si) augimą, tai būdas padedantis sekti vaiko keitimąsi. Pedagogas, siekdamas kuo geriau pažinti vaikus nuolat stebi juos, išsiaiškina vaiko gebėjimus, poreikius, interesus, bendravimo ypatumus, individualios raidos tempą, tėvų lūkesčius. Pažangos pasiekimų vertinimas svarbus visiems ugdymo dalyviams-vaikams, auklėtojams, tėvams. Vertinimas ir ugdymas yra glaudžiai susiję.

 **Vertinimo paskirtis** - pažinti vaiką, jo individualumą, gebėjimų lygį bei jo patirtį(kaip kinta vaiko gebėjimai per tam tikrą laiko tarpą), numatyti vaiko ugdymo(si) perspektyvas, pritaikyti ugdymo(si) procesą vaikų grupės ir kiekvieno vaiko poreikiams bei galimybėms.

 **Pasiekimų vertinimo tikslas** - padėti vaikui sėkmingai ugdytis, bręsti kaip asmenybei, kaupti informaciją apie pasiekimus ir daromą pažangą.

 **Vertinimu siekiama:**

Skatinti vaiko ugdymą(si) ir raidą, saugojant vidinį ir išorinį vaiko saugumą bei savigarbą;

Skatinti vaiko savo galių pažinimą, savęs pozityvų vertinimą;

Atskleisti vaiko pastangas ir progresą, t.y. parodyti, ką vaikas pajėgus, o ne atvirkščiai;

Nustatyti vaiko žinojimo, patirties, kultūros individualius skirtumus;

Tarnauti tėvų ir vaikų santykių stiprinimui, gerbiant šeimos kultūrą.

 **Vertinimo metodai:**

Stebėjimas - vaiko pažinimas informacijos apie vaiką kaupimas, nesikišant į jo veiklą;

Pokalbiai su vaiku - fiksuojama vaiko kalba, analizuojama daroma pažanga;

Vaikų meninių, kūrybinių darbų analizė - pedagogas pasitaręs su tėvais apgalvoja, kaip vertins, kaip panaudos pasiekimų vertinimą;

Pokalbiai su tėvais;

 **Vertinimo procesas.** Vertinimas - nuolatinis procesas, kuris vyksta pastoviai. Vaiką turime stebėti todėl, kad tai padeda:

* **pažinti** vaiką (jo raidos ypatumus, charakterį, temperamentą, pasaulio pažinimo būdą ir kt.),
* **suprasti** jo jausmus,
* **atskleisti** vaiko poreikius, pomėgius, elgesio ypatumus,
* **išsiaiškinti**, kas jam gerai sekasi ir kada reikia padėti,
* **numatyti** realius ugdymo tikslus,
* **sudaryti** individualiąją ugdymo programą,
* **surinkti** informaciją tėvams apie vaiko individualybę,
* **parinkti** tinkamas ugdymo priemones,
* **planuoti** pedagoginę veiklą,
* **įgyvendinti** grįžtamojo ryšio principą,
* **palyginti** pasiektus ugdymo rezultatus su laukiamais.

 Auklėtojos vaikus stebi visą laiką, o vaikų pasiekimų lygis atliekamas mokslo metų pradžioje ir pabaigoje, kad būtų galima tinkamai planuoti ugdymo turinį, koreguoti vaikų veiklą. Tarpiniai vaikų pasiekimai atliekami, jei išryškėja didelės ugdymo(si) spragos.

 **Informacijos kaupimas ir dokumentavimas.** Informacija apie vaiko pasiekimus ir daromą pažangą renkama ir kaupiama „Vaiko pasiekimo aplankale“. Jame taip pat talpinama ugdymo pažangos ir pasiekimų vertinimo lentelė, kūrybinių darbelių pavyzdžiai, vaikų mintys apie save ir aplinkinius, tėvų mintys apie vaiką ir kt.

 **Vertinimo analizavimas.** Aptariant ugdomojo proceso, vaiko vertinimo rezultatus atsiranda galimybė užtikrinti ugdomojo proceso tęstinumą, numatyti ugdomojo proceso spragas, parinkti tinkamiausias ugdymo(si) formas, metodus ir priemones, kryptingai taikyti inovacijas, laikytis lankstumo bei individualizavimo. Siekiant geresnės ugdymo(si) kokybės ir veiksmingumo, sukurta vertinimo sistema nuolat modernizuojama.

**NAUDOTINI ŠALTINIAI**

1. Lietuvos Respublikos švietimo įstatymo pakeitimo įstatymas, IX – 1630. (Žin., 2003, Nr. 63-2853).

2. Lietuvos Respublikos seimo 2003 08 20 nutarimas Nr. IX-1569 „Dėl Vaiko gerovės valstybės politikos koncepcijos patvirtinimo“ (Žin., 2003, Nr. 52-2316).

3. Jungtinių Tautų vaiko teisių konvencija, ratifikuota 1995 m. liepos 3d. Lietuvos Respublikos įstatymu Nr.I-983.

4. Lietuvos vaikų ikimokyklinio ugdymo koncepcija, 1989.

5. Lietuvos respublikos švietimo ir mokslo ministro 2005 04 18 įsakymas Nr. ISAK – 627 „Dėl ikimokyklinio ugdymo programų kriterijų aprašo“ (Žin., 2005, Nr.52-1752).

**LITERATŪRA**

1. Bendroji priešmokyklinio ugdymo ir ugdimosi programa. – V.: Švietimo aprūpinimo centras, 2003.

2. Ikimokyklinio ugdymo gairės. Programa pedagogams ir tėvams. – V.: Leidybos centras, 1993.

3. Vaikų darželio programa „Vėrinėlis“. – V.: Leidybos centras, 1993.

4. Verseckienė O. Marcinkas F., ir kt. Po tėviškės dangum. Etninio ugdymo gairės. – 1995.

5. Artyn vaiko (2 dalys). V.,Polilogas, 1997; 1998.

6. Monkevičienė O. Ikimokyklinio ugdymo reforma. //Lietuvos švietimo reformos gairės. – Vilnius: Valstybinis leidybos centras, 1993, p. 181.

7. Monkevičienė O. Užsienio valstybių ikimokyklinio ugdymo programų modeliai // Vėrinėlis. Knyga auklėtojai. II dalis. – V.: Leidybos centras, 1995. – P.6-9.

8. Monkevičienė O. Lietuvos priešmokyklinio ugdymo grupėse taikomos ugdymo technologijos. – Pedagogika. Mokslo darbai, (68), 2003, p.222.

9. Monkevičienė O. Gražienė V., Šeibokienė G. Lietuvos vaikų darželis: praeitis ir dabartis P.20-23, P. 47-50, P. 51-57.

10. Pažvelkime į pasaulį vaikų akimis. (sud. L.Jankasukienė, G.Šeibokienė). V., Švietimo aprūpinimo centras, 2003.

11. Saugėnienė N. Ugdymo programų planavimas ir realizavimas. – K.: KTU, 2003.

12. Šeibokienė G. Ikimokyklinis ugdymas: kur esame ir kur link eisime// Lietuvos vaikų darželis: praeitis ir dabartis. – V.: Leidybos centras, 1999. – P. 47-50.